[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.5.2009

COM(2009) 223 τελικό

2009/0070 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για το ευρωπαϊκό πρόγραμμα γεωσκόπησης (GMES) και τις αρχικές του επιχειρήσεις (2011–2013) (Κείμενο που παρουσιάζει ενδιαφέρον για τον ΕΟΧ)

{SEC(2009) 639}{SEC(2009) 640}

ΑΙΤΙΟΛΟΓΙΚΗ ΕΚΘΕΣΗ

1. πλαίσιο της πρότασης

1.1 Πλαίσιο

Το πρόγραμμα GMES είναι μια πρωτοβουλία γεωσκόπησης που αναλήφθηκε από την ΕΕ. Η Ευρώπη αποφάσισε να αναπτύξει το δικό της επιχειρησιακό δυναμικό γεωσκόπησης ώστε να αντικατοπτρίζει την αυξανόμενη ευθύνη της ΕΕ στις ευρωπαϊκές και παγκόσμιες υποθέσεις. Η δημιουργία ενός τέτοιου συστήματος συνιστά μια στρατηγική επιλογή, με μακροχρόνιο αντίκτυπο στην περαιτέρω πολιτική, οικονομική, κοινωνική και επιστημονική ανάπτυξη της ΕΕ[1].

Η γεωσκόπηση επιτρέπει τη συλλογή πληροφοριών σχετικά με τα φυσικά, χημικά και βιολογικά συστήματα του πλανήτη ή γενικότερα την παρακολούθηση του φυσικού περιβάλλοντος. Χρησιμοποιεί τόσο τις διαστημικές (π.χ.δορυφόρους) όσο και τις μη διαστημικές εγκαταστάσεις, περιλαμβανομένων των εναέριων, θαλάσσιων και επίγειων (" επιτόπιων ") εγκαταστάσεων. Τα στοιχεία που συλλέγονται μέσω δορυφόρων και μέσω της επιτόπιας υποδομής γίνονται αντικείμενο επεξεργασίας ώστε να παράσχουν υπηρεσίες πληροφόρησης οι οποίες θα επιτρέψουν την καλύτερη διαχείριση του περιβάλλοντος και τη βελτίωση της ασφάλειας για τους πολίτες. Αυτό θα καταστήσει δυνατή, την πιο αποτελεσματική, παραδείγματος χάριν, διαχείριση των φυσικών πόρων και της βιοποικιλότητας, την παρακολούθηση της κατάστασης των ωκεανών και την χημική σύνθεση της ατμόσφαιρας, που αποτελούν δύο βασικούς παράγοντες της κλιματικής αλλαγής, την παρέμβαση σε φυσικές και ανθρωπογενείς καταστροφές, όπου περιλαμβάνεται το τσουνάμι, και τη διασφάλιση αποτελεσματικότερης εποπτείας των συνόρων.

Κατά τα τελευταία 30 έτη, η ΕΕ, ο Ευρωπαϊκός Οργανισμός Διαστήματος (ΕΟΔ) και τα κράτη μέλη τους κατέβαλαν σημαντικές προσπάθειες Ε&Α στον τομέα της γεωσκόπησης, με σκοπό την ανάπτυξη της υποδομής και προεπιχειρησιακών υπηρεσιών γεωσκόπησης[2].

Εντούτοις, με την εξαίρεση του τομέα της επιχειρησιακής μετεωρολογίας, τα στοιχεία που παρέχονται από τις υπάρχουσες υπηρεσίες δεν καλύπτουν όλες τις παραμέτρους που χρειάζονται οι υπεύθυνοι διαμόρφωσης πολιτικής[3] ή δεν παρέχονται σε συνεχή βάση, ιδιαίτερα λόγω του ότι η διάρκεια ζωής της υπηρεσίας ή της υποκείμενης υποδομής παρατήρησης έχει περιορισμένη διάρκεια λόγω δημοσιονομικών και/ή τεχνικών περιορισμών. Με άλλα λόγια, πολλές από τις υφιστάμενες υπηρεσίες γεωσκόπησης στην Ευρώπη είναι αναξιόπιστες εξαιτίας κενών στην υποδομή και στην έλλειψη εγγυήσεων ως προς τη διαθεσιμότητα τους σε μακροπρόθεσμη βάση. Αυτή είναι μια αιτία ανησυχίας για τους τελικούς χρήστες όπως οι δημόσιες αρχές, αλλά επίσης για τους κατάντη παρόχους υπηρεσιών, οι οποίοι διστάζουν να επενδύσουν σημαντικά στις μη ώριμες, επικίνδυνες αγορές και θα αντιμετώπιζαν πρόσθετες δυσχέρειες για τη συγκέντρωση κεφαλαίων προοριζόμενων για τέτοιες επενδύσεις.

Το πρόγραμμα GMES μελετήθηκε για να εξασφαλίσει επιχειρησιακή γεωσκόπηση σε τομείς περιβάλλοντος και ασφάλειας πέραν της επιχειρησιακής μετεωρολογίας. Στο πλαίσιο αυτό, οι γενικοί στόχοι του προγράμματος GMES είναι:

- να επιτρέψει τη δημιουργία βιώσιμων υπηρεσιών γεωσκόπησης προσαρμοσμένων στις ανάγκες των χρηστών, συμπεριλαμβανομένων των υπευθύνων διαμόρφωσης δημόσιας πολιτικής και των ιδιωτών πολιτών. Οι υπηρεσίες του προγράμματος GMES θα επιτρέψουν στους υπεύθυνους διαμόρφωσης πολιτικής ειδικότερα να:

- εκπονούν εθνική, ευρωπαϊκή και διεθνή νομοθεσία επί περιβαλλοντικών θεμάτων, συμπεριλαμβανομένης της κλιματικής αλλαγής·

- παρακολουθούν την εφαρμογή της εν λόγω νομοθεσίας·

- έχουν πρόσβαση σε πλήρη και ακριβή πληροφόρηση αναφορικά με θέματα ασφάλειας ( π.χ. σχετικά με την εποπτεία συνόρων)

- να εξασφαλίσει τη βιωσιμότητα της υποδομής παρατήρησης που είναι αναγκαία για την παροχή των υπηρεσιών του προγράμματος GMES. Αυτό θα γίνει είτε με την εγκαθίδρυση εταιρικών σχέσεων με κατόχους υποδομής είτε με την ανάπτυξη νέας υποδομής εφόσον η υφιστάμενη υποδομή είναι ανεπαρκής για την παραγωγή των δεδομένων που απαιτούνται για τις υπηρεσίες του προγράμματος GMES·

- να δημιουργήσει ευκαιρίες για χρήση από τον ευρύτερο ιδιωτικό τομέα των πηγών πληροφόρησης, διευκολύνοντας με τον τρόπο αυτό την είσοδο στην αγορά παρόχων υπηρεσιών προστιθέμενης αξίας, πολλοί από τους οποίους είναι μικρού και μεσαίου μεγέθους επιχειρήσεις (ΜME).

1.2 Αιτιολόγηση και στόχοι της πρότασης

Το πρόγραμμα GMES περιλαμβάνει τόσο αναπτυξιακές δραστηριότητες όσο και μια επιχειρησιακή φάση. Σε ό,τι αφορά τις αναπτυξιακές δραστηριότητες, κονδύλια από το 7ο πρόγραμμα-πλαίσιο (ΠΠ7)[4] συμβάλλουν στην ανάπτυξη της διαστημικής υποδομής, ως μέρος της διαστημικής συνιστώσας του προγράμματος GMES του ΕΟΔ και χρηματοδοτούν προεπιχειρησιακές υπηρεσίες στους τομείς παρακολούθησης της ξηράς, θαλάσσιας παρακολούθησης, ατμοσφαιρικής παρακολούθησης, παρέμβασης σε κατάσταση έκτακτης ανάγκης, ασφάλειας και προσαρμογής στην κλιματική αλλαγή και μέτρα μετριασμού αυτής.

Σύμφωνα με την ανακοίνωση της Επιτροπής που φέρει τον τίτλο «Παγκόσμια Παρακολούθηση του Περιβάλλοντος και της Ασφάλειας (GMES): από τη σύλληψη ως την υλοποίηση»[5] και τους προσανατολισμούς του τρίτου Συμβουλίου για το διάστημα, η υλοποίηση των επιχειρήσεων του προγράμματος GMES ακολουθεί μια προσέγγιση κατά φάσεις, με βάση σαφώς προσδιορισμένες προτεραιότητες, αρχίζοντας από την ανάπτυξη ταχύρυθμων υπηρεσιών για την αντιμετώπιση καταστάσεων εκτάκτου ανάγκης, την παρακολούθηση ξηράς και τις θαλάσσιες υπηρεσίες.

Η πρώτη επιχειρησιακή διαχείριση κατάστασης έκτακτης ανάγκης και οι υπηρεσίες παρακολούθησης της ξηράς χρηματοδοτούνται ως προπαρασκευαστικές ενέργειες[6]. Από το 2011 έως το 2013, οι επιχειρησιακές υπηρεσίες GMES θα παρέχονται σε ευρύτερη κλίμακα, βασιζόμενες και συμπληρώνοντας αναπτυξιακές δραστηριότητες χρηματοδοτούμενες βάσει της διαστημικής συνιστώσας του 7ου προγράμματος πλαισίου και διακυβερνητικές και εθνικές δραστηριότητες. Η εν λόγω κοινοτική δράση θα εστιαστεί στην πλήρη αλυσίδα υπηρεσιών παρέμβασης σε κατάσταση έκτακτης ανάγκης και παρακολούθησης της ξηράς, την πρόσβαση σε δεδομένα και ενέργειες υποδομής. Η επιλογή αυτή βασίζεται στα ακόλουθα συγκεκριμένα κριτήρια:

- επαρκή τεχνική ωριμότητα·

- συνέχεια με προπαρασκευαστικές ενέργειες και άλλες υφιστάμενες δραστηριότητες εκτός των ερευνητικών προγραμμάτων πλαισίου, όπως το πρόγραμμα «εδαφοκάλυψη CORINE»·

- αποδεδειγμένο δυναμικό για την ανάπτυξη κατάντη υπηρεσιών·

- οι πάροχοι υπηρεσιών είναι παράγοντες της βιομηχανίας και θα πρέπει κατά συνέπεια να παύσουν τις δραστηριότητες χωρίς πρόσθετη παρέμβαση από την ΕΕ, ενώ στο πεδίο θαλάσσης και ατμόσφαιρας οι υπηρεσίες παρέχονται κυρίως από δημόσιους φορείς, οι οποίοι θα είναι δυνατόν να συνεχίσουν τις δραστηριότητες (αν και προφανώς σε λιγότερο φιλόδοξη κλίμακα) πριν από το 2013 χωρίς κοινοτική υποστήριξη και

- σε ό,τι αφορά τις υπηρεσίες έκτακτης ανάγκης, είναι σαφές ότι θα ήταν προτιμότερο να διατίθενται χάρτες έκτακτης ανάγκης σε επιχειρησιακή βάση προς τις αρχές προστασίας των πολιτών ήδη κατά το 2011 και όχι το 2014.

Οι προτεραιότητες αυτές έχουν συζητηθεί εκτεταμένα μετά το Φόρουμ GMES της Λίλλης που οργάνωσε η γαλλική προεδρία, συμπεριλαμβανομένων των διαβουλεύσεων στο Συμβουλευτικό Συμβούλιο GMES. Οι ενδιαφερόμενοι παράγοντες συμφώνησαν ότι θα είναι αναγκαία η συμπλήρωση των υπαρχόντων ερευνητικών κονδυλίων κατά την περίοδο 2011 – 2013 ώστε να εγκαινιαστούν υπηρεσίες σε επιχειρησιακή βάση σε τομείς όπου υπάρχει κίνδυνος διακοπής της παροχής υπηρεσίας. Αναγνώρισαν επίσης ότι οι δραστηριότητες θαλάσσιας και ατμοσφαιρικής παρακολούθησης βρίσκονται σε καλή πορεία. Λόγω του θεσμικού ή επιστημονικού χαρακτήρα των ευρωπαίων συντελεστών που εμπλέκονται στην υλοποίηση του, το ΠΠ7 φαίνεται αρκετά επαρκές, στο παρόν στάδιο, τόσο από πλευράς όγκου όσο και ως νομικό μέσον, ώστε να επιτρέψει την εγκαθίδρυση ενός δυναμικού το οποίο είναι παραπλήσιο των επιχειρησιακών συνθηκών για τις θαλάσσιες και ατμοσφαιρικές υπηρεσίες.

Ένα πλήρως ανεπτυγμένο πρόγραμμα GMES αναμένεται ότι θα είναι έτοιμο κατά τη διάρκεια του επόμενου πολυετούς δημοσιονομικού πλαισίου (από το 2014).

Ο σκοπός της παρούσας πρότασης είναι να δημιουργήσει μια νομική βάση για το πρόγραμμα GMES και τη χρηματοδότηση από την ΕΚ των αρχικών επιχειρήσεων GMES (2011–2013), όπως αναφέρεται στην ανακοίνωση του 2008, που το Συμβούλιο δέχτηκε ευνοϊκά στα συμπεράσματά του της 2ας Δεκεμβρίου 2008, ώστε να:

- καταστεί δυνατή η παροχή υπηρεσιών παρέμβασης σε κατάσταση έκτακτης ανάγκης (συμπεριλαμβανομένων των χαρτών εκτάκτου ανάγκης και των χαρτών αναφοράς) σε διάφορους παράγοντες παρέμβασης σε κατάσταση έκτακτης ανάγκης σε επίπεδο Κοινότητας και κράτους μέλους, καθώς και σε βασικούς αρμόδιους οργανισμούς των Ηνωμένων Εθνών, συμπεριλαμβανομένων των τομέων προστασίας των πολιτών, ανθρωπιστικής βοήθειας και διαχείρισης κρίσεων μεταξύ του 2011 και του 2013 σε βάση 24/7, κατά τρόπο ώστε να δύνανται να παρέμβουν σε καταστάσεις έκτακτης ανάγκης και ανθρωπογενείς καταστροφές επαρκέστερα και αποτελεσματικότερα·

- καταστεί δυνατή η παροχή υπηρεσιών παρακολούθησης της ξηράς (ιδίως, προ-επεξεργασμένων στοιχείων, πανευρωπαϊκών προϊόντων χρήσης-κάλυψης γης, χαρτών πόλεων σε υψηλή ανάλυση, εδαφικών χαρτών και θεματικών χαρτών) σε δημόσιες αρχές (συμπεριλαμβανομένων περιβαλλοντικών οργανισμών) στην Ευρώπη μεταξύ 2011 και 2013, κατά τρόπο ώστε αυτοί να είναι καλύτερα σε θέση να εκτελέσουν το καθήκον τους για τη διαμόρφωση πολιτικής, τα καθήκοντα υλοποίησης και παρακολούθησης· οι υπηρεσίες παρακολούθησης της ξηράς θα μπορούσαν να υποστηρίξουν, μεταξύ άλλων, την εφαρμογή της θεματικής στρατηγικής για την προστασία του εδάφους[7] και την αξιολόγηση των οικοσυστημάτων.·

- συμβάλουν στην παραγωγή και διάθεση στο κοινό περιβαλλοντικής πληροφόρησης, σε απευθείας σύνδεση, ιδιαίτερα, σύμφωνα με τις αρχές της σύμβασης του Aarhus[8], την οδηγία INSPIRE και το ενιαίο σύστημα πληροφοριών για το περιβάλλον (SEIS-ΕΣΠΠ)[9];

- δώσει ώθηση, μειώνοντας το κόστος πρόσβασης στην πληροφορία, στην ανάπτυξη του κατάντη τομέα γεωσκόπησης από πλευράς θέσεων εργασίας, καινοτομίας και διεθνούς ανταγωνιστικότητας μεταξύ 2011 και 2013.

1.3 Χρηματοδότηση του GMES: από την Ε&Α στην επιχειρησιακή φάση

Οι πλευρές έρευνας και ανάπτυξης του GMES συγχρηματοδοτούνται τη στιγμή αυτή και θα συνεχίσουν να συγχρηματοδοτούνται σε ευρωπαϊκό, διακυβερνητικό και εθνικό επίπεδο, στη βάση εταιρικών σχέσεων μεταξύ παραγόντων του κλάδου. Μέρος του κόστους ανάπτυξης και λειτουργίας όλων των διαστημικών[10] και επιτόπιων εγκαταστάσεων που παρέχουν στοιχεία για τις υπηρεσίες GMES θα αναληφθεί από τα κράτη μέλη και από διακυβερνητικούς οργανισμούς, καθόσον η χρηματοδότηση από την ΕΚ του συνολικού κόστους όλων των αναγκαίων υποδομών θα παραβίαζε τις αρχές την αναλογικότητας και της επικουρικότητας. Αντί αυτού, η ΕΚ θα επικεντρωθεί σε τομείς όπου η κοινοτική παρέμβαση θα προσφέρει σαφή προστιθέμενη αξία.

Η ΕΕ θα συντονίζει αυτές τις εταιρικές σχέσεις και συγχρόνως θα διαχειρίζεται τη δική της συνεισφορά στην GMES. Με εξαίρεση μια περιορισμένη συμβολή στη λειτουργία των υπηρεσιών παρέμβαση σε κατάσταση έκτακτης ανάγκης και παρακολούθησης της ξηράς που χρηματοδοτούνται ως προπαρασκευαστικές ενέργειες, η συμβολή αυτή συνίσταται, ειδικότερα, στη συγχρηματοδότηση των ακόλουθων ερευνητικών δραστηριοτήτων βάσει της διαστημικής συνιστώσας του 7ΠΠ:

- ανάπτυξη διαστημικής υποδομής[11] εκτελούμενη από την ESA για την πλήρωση των κενών στην υφιστάμενη διαστημική υποδομή·

- έρευνα για την ενσωμάτωση επιτόπιων στοιχείων των διαστημικών στοιχείων·

- ανάπτυξη προεπιχειρησιακής υπηρεσίας.

Για τις προεπιχειρησιακές υπηρεσίες, χρησιμοποιείται έρευνα για την ανάπτυξη αλυσίδων υπηρεσιών, εφαρμόζοντας επιμέρους πρωτότυπα, που έχουν δοκιμαστεί σε επιλεγμένες περιοχές της Ευρώπης ώστε να επιβεβαιωθεί ότι λειτουργούν ικανοποιητικά. Η χρηματοδότηση εστιάζεται κυρίως στην ανάπτυξη αλυσίδας επεξεργασίας και σε προσπάθειες για την επικύρωση των μελετών και των αναπτυσσόμενων τεχνολογιών και υπηρεσιών.

Η παροχή της δυνατότητας έναρξης επιχειρησιακών υπηρεσιών κατά την περίοδο 2011–2013 αποτελεί την επόμενη πρόκληση που αντιμετωπίζει το πρόγραμμα GMES. Χρειάζονται επενδύσεις για την παραγωγή προϊόντων βασισμένων σε πρωτότυπα που έχουν αναπτυχθεί σε προηγούμενες ερευνητικές δραστηριότητες, ώστε να ανταποκριθούν στη ζήτηση, από πλευράς όγκου δεδομένων που πρόκειται να αποτελέσουν το αντικείμενο επεξεργασίας για πλήρη πανευρωπαϊκή ή παγκόσμια κάλυψη και σταθερή λειτουργία σε βάση 24/7, με τους βραχύτερους δυνατούς χρόνους απόκρισης.

Το 7ΠΠ αποτελεί ένα εργαλείο Ε&Α και, σαν τέτοιο, δεν έχει σχεδιαστεί για να υποστηρίζει τις αρχικές ενέργειες του GMES στο βαθμό που αυτές χρειάζεται να εξασφαλιστούν σε περισσότερο μόνιμη βάση. Συγχρόνως, οι δραστηριότητες έρευνας και ανάπτυξης θα συνεχιστούν, π.χ. στον τομέα της επικύρωσης προϊόντων. Κατά συνέπεια, θα είναι απαραίτητη στο μέλλον η ταυτόχρονη χρήση τόσο επιχειρησιακής όσο και ερευνητικής χρηματοδότησης, όπου ο κάθε τύπος χρηματοδότησης θα αντιμετωπίζει διαφορετικές αλλά συμπληρωματικές ανάγκες. Για την περίοδο 2011–2013, αυτό σημαίνει ότι τα κονδύλια του 7ΠΠ τα οποία έχουν ήδη διατεθεί για την διαστημική συνιστώσα θα πρέπει να συμπληρωθούν με πρόσθετα μη ερευνητικά κονδύλια βάσει του προτεινόμενου κανονισμού για να καλύψουν τις αρχικές ενέργειες του GMES. Το πλαίσιο διακυβέρνησης του GMES θα εξασφαλίζει τη συνοχή μεταξύ ερευνητικών και επιχειρησιακών δραστηριοτήτων. Για το σχεδιασμό και την τεχνική εφαρμογή υπηρεσιών, η Επιτροπή θα στηριχθεί στο Κοινό Κέντρο Ερευνών (ΚΚΕρ) και τις υπηρεσίες της Eurostat.

1.4 Συνοχή με τις λοιπές πολιτικές και στόχους της Ένωσης

Η Επιτροπή θα εξασφαλίσει τη συμπληρωματικότητα και τη συνοχή με άλλες κοινοτικές πολιτικές, ιδίως σε σχέση με τον ανταγωνισμό, τα ευρωπαϊκά προγράμματα GNSS, την προστασία των προσωπικών δεδομένων, την προστασία των πολιτών και την ανθρωπιστική βοήθεια, την πολιτική συνοχής και την αγροτική πολιτική. Επιπρόσθετα, το πρόγραμμα GMES αποτελεί ένα εργαλείο για τη συνεργασία που συνδέεται με την ανάπτυξη, την ανθρωπιστική βοήθεια και την κατάσταση έκτακτης ανάγκης σε παγκόσμιο επίπεδο και, ειδικότερα, με την Αφρική.

Περαιτέρω, οι υπηρεσίες GMES θεωρούνται ουσιαστικής σημασίας όχι μόνο επειδή οι κυριότεροι τελικοί χρήστες είναι διαμορφωτές πολιτικής αλλά επίσης επειδή προάγουν την καινοτομία και την ανάπτυξη στον κατάντη τομέα. Το πρόγραμμα GMES είναι κατά συνέπεια πλήρως ευθυγραμμισμένο με την πολιτική της Λισαβόνας.

Το πρόγραμμα GMES θα συμβάλει στο ενιαίο σύστημα πληροφοριών για το περιβάλλον (SEIS) αλλά και θα επωφεληθεί αυτού. Κατά πρώτον το GMES συμβάλει στην διάθεση κατάλληλων στοιχείων/προϊόντων που παρέχονται μέσω των υπηρεσιών της. Κατά δεύτερον, το SEIS θα μπορούσε να συμβάλει σε ροές επιτόπιων στοιχείων για το GMES καθιστώντας δυνατή τη διαθεσιμότητα στοιχείων σε σχεδόν πραγματικό χρόνο (αρχίζοντας με στοιχεία που καλύπτονται από την περιβαλλοντική νομοθεσία, το αρχικό σημείο εστίασης του SEIS). Επιπρόσθετα, η Επιτροπή θα εξασφαλίσει τη συνέπεια του GMES με τη συλλογή των στοιχείων που απαιτούνται για την περιβαλλοντική πολιτική στο πλαίσιο των ευρωπαϊκών κέντρων δεδομένων, ειδικότερα μέχρι τώρα σε ό,τι αφορά την παρακολούθηση της ξηράς.

Όπως υπογραμμίστηκε στην ανακοίνωση του 2008, το πρόγραμμα GMES χρειάζεται να είναι σύμφωνο προς το πλαίσιο της υποδομής για τη διαστημική πληροφόρηση στην Ευρώπη (INSPIRE). Το INSPIRE βασίζεται σε μια οδηγία[12] που καλύπτει διαστημικά δεδομένα που έχουν στην κατοχή τους δημόσιες αρχές στα κράτη μέλη. Δεν θέτει καμία υποχρέωση στα κράτη μέλη να δημιουργήσουν νέα σύνολα γεωδιαστημικών στοιχείων, ενώ ο σκοπός του GMES είναι να εξασφαλίσει τη συνεχή διαθεσιμότητα επιχειρησιακών υπηρεσιών γεωσκόπησης.

2. περιεχόμενο του κανονισμού του ευρωπαϊκού κοινοβουλίου και του συμβουλίου σχετικά με το ευρωπαϊκό πρόγραμμα γεωσκοπησησ (GMES) και τις αρχικές του ενέργειες (2011 – 2013)

Όπως υπογραμμίζεται στο τμήμα 1.2, ο συγκεκριμένος στόχος του προτεινόμενου κανονισμού είναι η θέσπιση μιας νομικής βάσης για το πρόγραμμα GMES και η χρηματοδότηση των αρχικών επιχειρήσεων του GMES από την ΕΚ, που θα εξασφαλίσει τη συνέχεια των συστατικών μερών του GMES μετά το 2011, που θα επιλεγούν στη βάση των κριτηρίων που περιγράφονται παραπάνω. Τις αρχικές ενέργειες του GMES (2011–2013) θα διαχειρίζεται η Επιτροπή στο πλαίσιο των συνολικών δραστηριοτήτων GMES της ΕΕ, που επίσης καλύπτουν ερευνητικές δραστηριότητες της ΕΕ και δραστηριότητες των εταίρων του GMES. Θεμελιώδη σημασία έχει η διασφάλιση της συμπληρωματικότητας με το 7ΠΠ τόσο από πλευράς χρηματοδότησης όσο και οργανωτικών ρυθμίσεων.

Το άρθρο 1 του προτεινόμενου κανονισμού GMES προσδιορίζει το αντικείμενο του κανονισμού, συγκεκριμένα τη δημιουργία ενός κοινοτικού προγράμματος γεωσκόπησης (το «πρόγραμμα GMES») και τους κανόνες για την υλοποίηση των αρχικών επιχειρήσεων του GMES (2011 – 2013).

Το άρθρο 2 προσδιορίζει το γενικό περιεχόμενο του προγράμματος GMES, όπου θα περιλαμβάνονται μια συνιστώσα υπηρεσιών, μια διαστημική συνιστώσα και μια επιτόπια συνιστώσα.

Το άρθρο 3 περιγράφει το πεδίο των αρχικών επιχειρήσεων του GMES οι οποίες θα βασιστούν σε δραστηριότητες χρηματοδοτούμενες από την διαστημική συνιστώσα του 7ου προγράμματος πλαισίου, τις οποίες και θα συμπληρώνουν καθώς και σε εθνικές δραστηριότητες. Οι στόχοι καθενός από τους τομείς εκτίθενται στο παράρτημα της πρότασης. Οι δραστηριότητες που αναφέρονται στο άρθρο 2 προσδιορίστηκαν σύμφωνα με την σπονδυλωτή προσέγγιση της υλοποίησης του GMES. Υπό το πρίσμα των κριτηρίων που περιγράφονται στο τμήμα 1.2. παραπάνω, οι αρχικές ενέργειες του GMES (2011–2013) θα περιλαμβάνουν δράση στους ακόλουθους τομείς:

α) υπηρεσίες παρέμβασης σε κατάσταση έκτακτης ανάγκης·

β) υπηρεσίες παρακολούθησης της ξηράς·

γ) υπηρεσίες υποστήριξης ανάληψης υπηρεσιών από χρήστες·

δ) πρόσβαση σε δεδομένα·

ε) διαστημική συνιστώσα του GMES.

Το γεγονός ότι οι αρχικές ενέργειες πρόκειται να ξεκινήσουν νωρίτερα για τις υπηρεσίες παρέμβασης σε κατάσταση έκτακτης ανάγκης και παρακολούθησης της ξηράς απ' ότι για τις λοιπές υπηρεσίες GMES δεν σημαίνει ότι η ΕΕ δεν θα συνεισφέρει στη λειτουργία άλλων υπηρεσιών (περιλαμβανομένων των υπηρεσιών θαλάσσιας και ατμοσφαιρικής παρακολούθησης) μετά το 2013. Μετά το 2013, η ΕΕ προτίθεται να στηρίξει την πλήρη δέσμη υπηρεσιών του GMES σε επιχειρησιακό πλαίσιο.

Το άρθρο 4 παραθέτει οργανωτικές ρυθμίσεις για τις αρχικές ενέργειες του GMES. Ειδικότερα, αναφέρει ότι η Επιτροπή δεν θα διαχειρίζεται μόνο τη δική της συνεισφορά στο GMES αλλά επίσης θα είναι υπεύθυνη για τον συνολικό συντονισμό των δραστηριοτήτων των εταίρων του GMES, δηλαδή των κρατών μελών, που θα λάβουν τα κατάλληλα μέτρα ώστε να εξασφαλιστεί η αποτελεσματική υλοποίηση της πρωτοβουλίας GMES σε επίπεδο κράτους μέλους. Όπως υπογραμμίστηκε στην ανακοίνωση του 2008, το γενικό πλαίσιο διακυβέρνησης θα πρέπει να είναι διακεκριμένο από το επίπεδο τεχνικής εφαρμογής, το οποίο θα πρέπει να ανατεθεί κυρίως σε ευρωπαϊκούς φορείς οι οποίοι θα είναι σε επαφή με δημόσιους και ιδιωτικούς παράγοντες, περιλαμβανομένου του Ευρωπαϊκού Οργανισμού Διαστήματος (EΟΔ) και εξειδικευμένων οργανισμών της ΕΕ[13]. Επομένως, η τεχνική εφαρμογή της διαστημικής συνιστώσας του GMES θα ανατεθεί στην ESA. Επιπρόσθετα, το άρθρο 4 ορίζει ότι η Επιτροπή θα εξασφαλίζει τη συνοχή του προγράμματος GMES με άλλες κοινοτικές πολιτικές.

Το άρθρο 5 προσδιορίζει τις νομικές μορφές που θα μπορούσε να λάβει η κοινοτική χρηματοδότηση.

Το άρθρο 6 περιέχει κανόνες που αφορούν τη συμμετοχή χωρών εκτός ΕΕ στο πρόγραμμα GMES. Δεδομένου του παγκόσμιου χαρακτήρα του GMES, έχει ουσιαστική σημασία η πρόβλεψη της συμμετοχής χωρών εκτός ΕΕ, όταν το επιτρέπουν σχετικές συμφωνίες και διαδικασίες. Το άρθρο 7 περί χρηματοδότησης παρουσιάζει τη γενική χρηματοδοτική κάλυψη για κοινοτική χρηματοδότηση των αρχικών επιχειρήσεων του GMES. Θα εγκρίνονται πιστώσεις σε ετήσια βάση, σύμφωνα με τον δημοσιονομικό κανονισμό. Όπως στα προγράμματα του ευρωπαϊκού GNSS, χώρες εκτός ΕΕ και διεθνείς οργανισμοί θα είναι ελεύθεροι να συνεισφέρουν οικονομικά ή σε είδος στη βάση κατάλληλων συμφωνιών.

Το άρθρο 8 αναφέρει τους σκοπούς της πολιτικής των δεδομένων και των πληροφοριών για ενέργειες που χρηματοδοτούνται βάσει του προγράμματος GMES. Ο κύριος στόχος είναι η πλήρης και ελεύθερη πρόσβαση[14], λαμβάνοντας υπόψη ότι η πλήρης και ελεύθερη πρόσβαση θα μπορούσε να περιοριστεί, ιδίως για να εξασφαλιστεί η επαρκής προστασία των δεδομένων και των πληροφοριών για λόγους ασφαλείας.

Το άρθρο 9 προβλέπει τακτική παρακολούθηση της δράσης που χρηματοδοτείται βάσει του κανονισμού, σύμφωνα με τους ισχύοντες κανόνες της ΕΚ και τη βέλτιστη πρακτική. Η ενδιάμεση και η εκ των υστέρων έκθεση αξιολόγηση θα υποβάλλονται προς το Ευρωπαϊκό Κοινοβούλιο και το Συμβούλιο.

Το άρθρο 10 καλύπτει μέτρα υλοποίησης. Οι λεπτομέρειες υλοποίησης και τα ετήσια προγράμματα εργασίας θα αποφασίζονται από μια διαδικασία επιτροπών. Το ετήσιο πρόγραμμα εργασίας θα περιέχει, ειδικότερα, μια αναλυτικότερη περιγραφή των δραστηριοτήτων σύμφωνα με τις προτεραιότητες του GMES. Η επιτροπή που θεσπίζεται βάσει του άρθρου 11 του προτεινόμενου κανονισμού θα επικουρεί την Επιτροπή στην υλοποίηση των αρχικών επιχειρήσεων του GMES, ενώ η επιτροπή προγράμματος του 7ΠΠ στη διαστημική σύνθεσή της θα συνεχίσει να επικουρεί την Επιτροπή στη διαχείριση των κονδυλίων του 7ΠΠ.

Το άρθρο 11 προβλέπει τη θέσπιση μιας επιτροπής επιτροπολογίας σύμφωνα με την απόφαση του Συμβουλίου 1999/468/EΚ της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [15].

Το άρθρο 12 περιέχει κανόνες σχετικά με την προστασία των οικονομικών συμφερόντων της Κοινότητας, ώστε να εξασφαλίζεται η λήψη των ενδεδειγμένων μέτρων για την πρόληψη παρατυπιών και απάτης.

3. διαβούλευση με τα ενδιαφερόμενα μέρη και αξιολογηση αντίκτυπου

Η πρόταση κανονισμού για το ευρωπαϊκό πρόγραμμα γεωσκόπησης (GMES) και τις αρχικές του ενέργειες βασίζεται σε εκτεταμένες διαβουλεύσεις και συνοδεύεται από αξιολόγηση αντίκτυπου. Κατά το 2006, η Επιτροπή εντατικοποιήσει τις διαβουλεύσεις της με τους ενδιαφερόμενους παράγοντες, όπου συμπεριλήφθηκαν:

- θεματικά εργαστήρια με χρήστες της μελλοντικής υπηρεσίας·

- συγκρότηση «ομάδων υλοποίησης», αποτελούμενων από εκπροσώπους χρηστών. Οι ομάδες υλοποίησης εκπόνησαν συστάσεις σχετικά με το πεδίο κάλυψης, την αρχιτεκτονική και τα σχέδια υλοποίησης των υπηρεσιών, περιλαμβανομένων των αναγκαίων απαιτήσεων σε υποδομή·

- διαβούλευση με τους εθνικούς συντονιστές GMES στη συμβουλευτική επιτροπή GMES

- τακτικές διμερείς συναντήσεις μεταξύ του γραφείου GMES της Ευρωπαϊκής Επιτροπής και ενδιαφερόμενων παραγόντων από τη βιομηχανία, τις περιφέρειες και αλλού· και

- διοργάνωση συνεδρίων για το GMES από διαδοχικές προεδρίες της ΕΕ.

Η διαβούλευση με τους ενδιαφερόμενους παράγοντες σαφώς έδειξε ότι οι χρήστες δεν μπορούν να στηρίζονται μόνο σε ερευνητικά σχέδια. Χρειάζονται πρόσβαση σε αξιόπιστα και επακριβή δεδομένα και πληροφορίες που διατίθενται κατά τρόπο έγκαιρο ή, για υπηρεσίες σε περιπτώσεις έκτακτης ανάγκης, ακόμη και κατεπειγόντως. Για την επίτευξη του σκοπού αυτού, σύμφωνα με τους ενδιαφερόμενους παράγοντες είναι απαραίτητο να:

- γίνουν τα αναγκαία διαβήματα για την επέκταση του προπαρασκευαστικού επιχειρησιακού κονδυλίου του προϋπολογισμού που διατέθηκε το 2008 ώστε να καλυφθούν οι αρχικές ενέργειες των υπηρεσιών GMES·

- προσδιοριστεί το πεδίο που καλύπτουν οι δραστηριότητες κατά τρόπο ώστε να συμπληρώνει υφιστάμενα χρηματοδοτικά και προγραμματικά σχήματα·

- δημιουργηθούν εταιρικές σχέσεις ώστε να εξασφαλιστούν βιώσιμες επιχειρησιακές υπηρεσίες

- εξασφαλιστεί ότι, δεδομένου ότι πρόκειται για πρωτοβουλία καθοδηγούμενη από τους χρήστες, οι προδιαγραφές της υπηρεσίας ανταποκρίνονται στις ανάγκες των χρηστών και

- διευκολυνθεί η ανάληψη της αγοράς από τον κλάδο υπηρεσιών προστιθέμενης αξίας (περιλαμβανομένων των ΜΜΕ) εξασφαλίζοντας μια ανοικτή πολιτική δεδομένων και πληροφόρησης.

Πέραν του βασικού σεναρίου («καμία ενέργεια»), η έκθεση αξιολόγησης αντικτύπου αναλύει τρεις εναλλακτικές επιλογές για την υλοποίηση των αρχικών επιχειρήσεων GMES: i) ανοικτή μέθοδο συντονισμού μόνον, ii) ρυθμιστική παρέμβαση, και iii) κοινοτική χρηματοδότηση. Η αξιολόγηση αντικτύπου δείχνει ότι η κοινοτική χρηματοδότηση κρίνεται ως η καλύτερη επιλογή, καθώς φαίνεται ότι είναι οικονομικά η πλέον αποτελεσματική, ακόμη και σε σύγκριση με το σενάριο της βέλτιστης υπόθεσης για τις λοιπές επιλογές. Η ανάλυση του αντίκτυπου της κοινοτικής χρηματοδότησης έδειξε ότι η εν λόγω επιλογή θα προσέφερε καλύτερη σχέση απόδοσης-κόστους και θα παρείχε στον κατάντη τομέα μια βιώσιμη βάση για την ανάπτυξη προσαρμοσμένων στις ανάγκες υπηρεσιών.

4. Επικουρικότητα και αναλογικότητα

Η αρχή της επικουρικότητας εφαρμόζεται, εφόσον η πρόταση δεν εμπίπτει στην αποκλειστική αρμοδιότητα της Κοινότητας.

Για υπηρεσίες με πανευρωπαϊκή (η και παγκόσμια) κάλυψη ιδίως πανευρωπαϊκές υπηρεσίες εδαφοκάλυψης, τα κράτη μέλη δεν δύνανται να επιτύχουν επαρκώς τους στόχους της προτεινόμενης ενέργειας, καθώς οι συμβολές των διαφόρων κρατών μελών θα πρέπει να ενοποιηθούν σε ευρωπαϊκό επίπεδο. Η παροχή άλλων υπηρεσιών γεωσκόπησης που καλύπτονται από την πρόταση (π.χ. χάρτες έκτακτης ανάγκης ή θεματικοί χάρτες παρακολούθησης της ξηράς πιο περιορισμένης γεωγραφικής κάλυψης) δύναται να γίνει κατά τρόπο ικανοποιητικότερο από την Κοινότητα για δύο λόγους. Πρώτον, μια συνεκτικότερη και κεντρική διαχείριση των εισαγόμενων στοιχείων από διαστημικούς ή επιτόπιους αισθητήρες θα επιτρέψει την επίτευξη οικονομιών κλίμακας. Δεύτερον, η μη συντονισμένη παροχή υπηρεσιών γεωσκόπησης σε επίπεδο κράτους μέλους ή περιφέρειας θα οδηγούσε σε άσκοπη επανάληψη της προσπάθειας και θα καθιστούσε δυσχερή ή ακόμη και αδύνατη την παρακολούθηση της εφαρμογής της περιβαλλοντικής νομοθεσίας της ΕΚ στη βάση διαφανών και αντικειμενικών κριτηρίων. Αν οι πληροφορίες που παράγονται σε επίπεδο κράτους μέλους δεν είναι συγκρίσιμες, δεν θα είναι δυνατό για την Επιτροπή να βεβαιωθεί ότι η περιβαλλοντική νομοθεσία έχει ορθά εφαρμοστεί σε κάθε κράτος μέλος.

Η πρόταση συμμορφώνεται πλήρως με την αρχή της αναλογικότητας καθόσον i) οι επιχειρησιακές υπηρεσίες του GMES στους τομείς της παρακολούθησης της ξηράς και της παρέμβασης σε κατάσταση έκτακτης ανάγκης δεν αντικαθιστούν υφιστάμενες υπηρεσίες αλλά τις συμπληρώνουν ή εξασφαλίζουν τη συνέχειά τους και ii) η παροχή υπηρεσιών θα γίνεται κεντρικά σε κοινοτικό επίπεδο μόνο όταν τούτο είναι αναγκαίο.

5. επιλογή νομικού μέσου

Η Επιτροπή προτείνει τη θέσπιση του ευρωπαϊκού προγράμματος γεωσκόπησης (GMES) μέσω κανονισμού, ήτοι ενός μέσου γενικής εφαρμογής δεσμευτικού στο σύνολό του και άμεσα εφαρμοστέου σε όλα τα κράτη μέλη. Αυτό επειδή η προτεινόμενη βασική πράξη καθορίζει τους ρόλους και τις αρμοδιότητες όχι μόνο της Επιτροπής, αλλά επίσης των κρατών μελών. Ένας κανονισμός είναι κατά συνέπεια το πλέον ενδεδειγμένο μέσο για να επιτευχθεί ο επιθυμητός σκοπός.

6. Δημοσιονομική επίπτωση

Το οικονομικό δελτίο που συνοδεύει την παρούσα πρόταση κανονισμού προσδιορίζει τα κονδύλια του προϋπολογισμού που διατίθενται για τις αρχικές ενέργειες του GMES. Η πρόταση είναι συμβατή με το πολυετές δημοσιονομικό πλαίσιο για την περίοδο 2007–2013.

2009/0070 (COD)

Πρόταση

ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για το ευρωπαϊκό πρόγραμμα γεωσκόπησης (GMES) και τις αρχικές του επιχειρήσεις (2011–2013 ) ( Κείμενο που παρουσιάζει ενδιαφέρον για τον ΕΟΧ )

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας και ιδίως το άρθρο 157, παράγραφος 3,

την πρόταση της Επιτροπής[16],

τη γνώμη της Ευρωπαϊκής Οικονομικής και Κοινωνικής Επιτροπής[17],

τη γνώμη της Επιτροπής των Περιφερειών[18],

ενεργώντας σύμφωνα με τη διαδικασία που προβλέπεται από το άρθρο 251 της συνθήκης[19],

Εκτιμώντας τα εξής:

(1) Κατά τη συνεδρίασή του στις 15 και 16 Ιουνίου 2001 στο Gothenburg, το Ευρωπαϊκό Συμβούλιο συμφώνησε σε μια στρατηγική βιώσιμης ανάπτυξης, ώστε να ενισχυθούν αμοιβαία η οικονομική, η κοινωνική και η περιβαλλοντική πολιτική και προσέθεσε μια περιβαλλοντική διάσταση στη διαδικασία της Λισαβόνας,

(2) Στο ψήφισμα σχετικά με την ευρωπαϊκή διαστημική πολιτική[20], της 21.5.2007 που εγκρίθηκε στην τέταρτη κοινή και επακόλουθη συνεδρίαση του Συμβουλίου της Ευρωπαϊκής Ένωσης και του Συμβουλίου του Ευρωπαϊκού Οργανισμού Διαστήματος σε υπουργικό επίπεδο (το «Συμβούλιο Διαστήματος» θεσπίστηκε σύμφωνα με το άρθρο 8 παράγραφος 1 της συμφωνίας πλαισίου μεταξύ της Ευρωπαϊκής Κοινότητας και της Ευρωπαϊκής Οργανισμού Διαστήματος[21]), το Συμβούλιο αναγνώρισε τις τρέχουσες και δυνητικές συνεισφορές των διαστημικών δραστηριοτήτων στη στρατηγική της Λισαβόνας για την ανάπτυξη και την απασχόληση, με τη μορφή της παροχής τεχνολογιών και υπηρεσιών που διευκολύνουν την αναδυόμενη ευρωπαϊκή κοινωνία της γνώσης και συμβάλλουν στην ευρωπαϊκή συνοχή και υπογράμμισε ότι το διάστημα αποτελεί σημαντικό στοιχείο της στρατηγικής για τη βιώσιμη ανάπτυξη.

(3) η παγκόσμια παρακολούθηση για το περιβάλλον και την ασφάλεια (GMES) αποτελεί μια πρωτοβουλία γεωσκόπησης που αναλήφθηκε από την Ευρωπαϊκή Κοινότητα και εκτελείται στο πλαίσιο εταιρικής σχέσης με τα κράτη μέλη. Στόχος της είναι η επίτευξη καλύτερης εκμετάλλευσης του βιομηχανικού δυναμικού των πολιτικών καινοτομίας, έρευνας και τεχνολογικής ανάπτυξης στον τομέα της γεωσκόπησης και η παροχή υπηρεσιών πληροφόρησης, οι οποίες θα δίνουν πρόσβαση σε ακριβή στοιχεία και πληροφορίες στον τομέα του περιβάλλοντος και της ασφάλειας κάτω από κοινοτικό έλεγχο και θα είναι προσαρμοσμένα στις ανάγκες ενός ευρέος φάσματος χρηστών. Σ' αυτούς τους τελευταίους συμπεριλαμβάνονται οι υπεύθυνοι για τη λήψη αποφάσεων σε ευρωπαϊκό, εθνικό, περιφερειακό και τοπικό επίπεδο, οι οποίοι αναπτύσσουν και εφαρμόζουν περιβαλλοντικές πολιτικές.

(4) Για να επιτευχθεί ο στόχος του προγράμματος GMES σε βιώσιμη βάση, είναι απαραίτητο να συντονιστούν οι δραστηριότητες των διαφόρων εταίρων που εμπλέκονται στο GMES και να αναπτυχθεί, να εγκαθιδρυθεί και να λειτουργεί μια υπηρεσία και ένα δυναμικό επισκόπησης που θα ανταποκρίνονται στα αιτήματα των χρηστών. Το GMES θα αποτελέσει ένα βασικό εργαλείο για την υποστήριξη της βιοποικιλότητας, την παρακολούθηση του οικοσυστήματος και τον μετριασμό των συνεπειών και την προσαρμογή στην κλιματική αλλαγή.

(5) Οι υπηρεσίες GMES είναι απαραίτητες για την ενδυνάμωση της χρήσης των πηγών πληροφόρησης από τον ιδιωτικό τομέα σε διαρκή βάση, διευκολύνοντας με τον τρόπο αυτό την καινοτομία με προστιθέμενη αξία από τους παρόχους υπηρεσιών, πολλοί από τους οποίους είναι μικρού και μεσαίου μεγέθους επιχειρήσεις (ΜME).

(6) Το πρόγραμμα GMES περιλαμβάνει συγχρόνως αναπτυξιακές δραστηριότητες και επιχειρήσεις. Αναφορικά με τις ενέργειες, στο τρίτο σύνολο προσανατολισμών του, που εγκρίθηκε από το Συμβούλιο Διαστήματος κατά τη συνεδρίαση της 28.11.2005, το Συμβούλιο υποστήριξε μια σταδιακή προσέγγιση για την υλοποίηση του GMES σύμφωνα με σαφώς καθορισμένες προτεραιότητες, αρχίζοντας από την ανάπτυξη των τριών ταχείας εφαρμογής υπηρεσιών στον τομέα της παρέμβασης σε κατάσταση έκτακτης ανάγκης, την παρακολούθηση της ξηράς και τις θαλάσσιες υπηρεσίες.

(7) Οι πρώτες επιχειρησιακές υπηρεσίες στον τομέα της παρέμβασης σε κατάσταση έκτακτης ανάγκης και παρακολούθησης της ξηράς χρηματοδοτήθηκαν ως προπαρασκευαστικές ενέργειες σύμφωνα με το άρθρο 49 παράγραφος 6 στοιχείο β) του κανονισμού του Συμβουλίου (EΚ, Ευρατόμ) αριθ. 1605/2002 της 25ης Ιουνίου 2002 σχετικά με τον δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων[22] (στο εξής «ο δημοσιονομικός κανονισμός»).

(8) Πέραν των αναπτυξιακών δραστηριοτήτων που χρηματοδοτούνται βάσει του θεματικού χώρου διαστήματος που περιλαμβάνεται στην απόφαση αριθ. 1982/2006//EΚ του Ευρωπαϊκού Κοινοβουλίου και του Συμβουλίου της 18ης Δεκεμβρίου 2006 σχετικά με το 7ο πρόγραμμα-πλαίσιο της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007 -2013)[23] (στο εξής «το 7ο πρόγραμμα-πλαίσιο»), είναι αναγκαία η κοινοτική δράση κατά την περίοδο 2011-2013 για την εξασφάλιση της συνέχειας με τις προπαρασκευαστικές ενέργειες και την καθιέρωση επιχειρησιακών υπηρεσιών σε μονιμότερη βάση σε τομείς επαρκούς τεχνικής ωριμότητας με αποδεδειγμένο δυναμικό για την ανάπτυξη των κατάντη υπηρεσιών, συμπεριλαμβανομένης της παρέμβασης σε κατάσταση έκτακτης ανάγκης και παρακολούθησης της ξηράς. Οι θαλάσσιες και ατμοσφαιρικές υπηρεσίες θα συνεχίσουν να αναπτύσσονται παράλληλα προς τις υπηρεσίες διαχείρισης καταστάσεων έκτακτης ανάγκης και παρακολούθησης της ξηράς με την υποστήριξη των κονδυλίων που διατίθενται για έρευνα και ανάπτυξη βάσει του 7ου προγράμματος πλαισίου, συμπεριλαμβανομένης της δημιουργίας ενός προ-επιχειρησιακού δυναμικού πριν από το 2013.

(9) Στην ανακοίνωσή της με τίτλο «Παγκόσμια παρακολούθηση για το περιβάλλον και την ασφάλεια (GMES): μεριμνά για έναν ασφαλέστερο πλανήτη»[24], η Επιτροπή υπογράμμισε την προσέγγισή της όσον αφορά τη διακυβέρνηση και τη χρηματοδότηση του GMES και υπέδειξε την πρόθεση της να αναθέσει την τεχνική υλοποίηση του GMES σε ειδικευμένους φορείς, περιλαμβανομένου του ΕΟΔ για τη διαστημική συνιστώσα του GMES, λόγω της μοναδικής του θέσης και εμπειρογνωμοσύνης.

(10) οι επιχειρησιακές υπηρεσίες στον τομέα του μετριασμού των καταστάσεων έκτακτης ανάγκης και παρέμβασης σε ανθρωπιστικές ανάγκες είναι απαραίτητες για τον συντονισμό του υφιστάμενου δυναμικού της Κοινότητας και των κρατών μελών της ώστε να είναι καλύτερα προετοιμασμένο, να παρεμβαίνει και να επανέρχεται σε κατάσταση λειτουργίας μετά από φυσικές και ανθρωπογενείς καταστροφές, που συχνά έχουν αρνητικό αντίκτυπο και στο περιβάλλον. Καθώς η κλιματική αλλαγή θα μπορούσε να οδηγήσει σε αύξηση των καταστάσεων έκτακτης ανάγκης, το GMES θα έχει ουσιώδη σημασία για την προσαρμογή στην κλιματική αλλαγή. Οι υπηρεσίες GMES θα πρέπει, κατά συνέπεια, να παρέχουν γεωδιαστημική πληροφόρηση για την υποστήριξη διαφόρων συντελεστών στον τομέα της παρέμβασης σε καταστάσεις έκτακτης και ανθρωπιστικής ανάγκης.

(11) Οι υπηρεσίες παρακολούθησης της ξηράς είναι σημαντικές για την παρακολούθηση της βιοποικιλότητας και των οικοσυστημάτων, τον μετριασμό των συνεπειών της κλιματικής αλλαγής και τη διαχείριση της προσαρμογής ευρείας δέσμης πόρων και πολιτικών, οι περισσότερες των οποίων σχετίζονται με το φυσικό περιβάλλον: έδαφος, νερό, γεωργία, δάση, ενέργεια και κοινωφελείς εγκαταστάσεις, δομημένες περιοχές, εγκαταστάσεις ψυχαγωγίας, έργα υποδομής και μεταφορές. Οι επιχειρησιακές υπηρεσίες παρακολούθησης της ξηράς είναι απαραίτητες τόσο σε ευρωπαϊκό όσο και σε παγκόσμιο επίπεδο, αναπτυσσόμενες σε συνεργασία με κράτη μέλη, τρίτες χώρες στην Ευρώπη και εταίρους εκτός Ευρώπης και στο πλαίσιο των Ηνωμένων Εθνών.

(12) Η παροχή επιχειρησιακών υπηρεσιών χρηματοδοτούμενων βάσει του παρόντος κανονισμού εξαρτάται από την πρόσβαση σε δεδομένα συλλεγόμενα με τη βοήθεια διαστημικής υποδομής και εναέριων, θαλάσσιων και επίγειων μέσων («επιτόπια υποδομή») και προγραμμάτων εποπτείας. Η πρόσβαση στα δεδομένα αυτά θα πρέπει να είναι κατά συνέπεια εξασφαλισμένη και, όπου απαιτείται θα πρέπει να υποστηρίζεται ή επιτόπια συλλογή στοιχείων συμπληρωματικών των κοινοτικών και εθνικών δραστηριοτήτων. Αυτό είναι ιδιαίτερα σημαντικό στις περιπτώσεις κατά τις οποίες η συλλογή των στοιχείων αυτών δεν απαιτείται βάσει της κοινοτικής ή της εθνικής νομοθεσίας. Τέλος, χρειάζεται να εξασφαλιστεί η συνεχής διαθεσιμότητα της υποστηρικτικής επιτόπιας και διαστημικής υποδομής, συμπεριλαμβανομένης της διαστημικής υποδομής που έχει ειδικά αναπτυχθεί από το πρόγραμμα GMES στο πλαίσιο της διαστημικής διάστασης του προγράμματος GMES του ΕΟΔ (αποστολές «φρουρός»). Οι πρώτοι φρουροί θα εισέλθουν σε επιχειρησιακή φάση στις αρχές του 2011.

(13) Η Επιτροπή θα πρέπει να εξασφαλίσει τη συμπληρωματικότητα των σχετικών με το GMES δραστηριοτήτων έρευνας και ανάπτυξης βάσει του 7ου προγράμματος πλαισίου, τη συμβολή της EΚ στις αρχικές επιχειρήσεις του GMES και τις δραστηριότητες των εταίρων του GMES, καθώς και σε ήδη υφιστάμενες δομές, όπως τα ευρωπαϊκά κέντρα δεδομένων.

(14) Οι αρχικές επιχειρήσεις του GMES θα πρέπει να εφαρμόζονται κατά τρόπο συνεπή προς τις λοιπές σχετικές κοινοτικές πολιτικές, μέσα και ενέργειες, ιδίως την ανταγωνιστικότητα και την καινοτομία, τη συνοχή, τις πολιτικές έρευνας, μεταφορών και ανταγωνισμού, το πρόγραμμα του ευρωπαϊκού παγκόσμιου συστήματος δορυφορικής πλοήγησης (GNSS) και την προστασία των προσωπικών δεδομένων. Περαιτέρω, το GMES θα πρέπει να υποστηρίξει δημιουργία υποδομής χωρικών πληροφοριών στην Ευρωπαϊκή Κοινότητα που θεσπίστηκε με την οδηγία 2007/2/EΚ του Ευρωπαϊκού Κοινοβουλίου και του Συμβουλίου της 14ης Μαρτίου 2007 που καθιερώνει την υποδομή χωρικής πληροφόρησης στην Ευρωπαϊκή Κοινότητα (INSPIRE)[25]. Το GMES επίσης θα συμπληρώνει το ενιαίο σύστημα πληροφοριών για το περιβάλλον (SEIS)[26] και τις κοινοτικές δραστηριότητες στον τομέα της παρέμβασης σε κατάσταση έκτακτης ανάγκης.

(15) Η συμφωνία του Ευρωπαϊκού Οικονομικού Χώρου και οι συμφωνίες-πλαίσια με υποψήφιες και δυνητικά υποψήφιες χώρες προβλέπουν τη συμμετοχή των εν λόγω χωρών σε κοινοτικά προγράμματα. Η συμμετοχή άλλων χωρών εκτός ΕΕ και διεθνών οργανισμών θα πρέπει να μπορεί να καταστεί δυνατή μέσω της σύναψης διεθνών συμφωνιών για το σκοπό αυτό.

(16) Για τη συνολική διάρκεια των αρχικών επιχειρήσεων του GMES, θα συσταθεί μια δημοσιονομική κάλυψη ύψους 107 εκατομμυρίων ευρώ που θα αποτελεί την πρωταρχική αναφορά, κατά την έννοια του σημείου 37 της διοργανικής συμφωνίας της 17ης Μαΐου 2006 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και την υγιή δημοσιονομική διαχείριση[27]. Προβλέπεται ότι αυτή η δημοσιονομική κάλυψη θα συμπληρωθεί με ποσό ύψους 43 εκατομμυρίων ευρώ από το τμήμα διαστήματος του 7ου προγράμματος πλαισίου για ερευνητικές ενέργειες που θα συνοδεύουν τις αρχικές επιχειρήσεις του GMES.

(17) Σύμφωνα με τον δημοσιονομικό κανονισμό, τα κράτη μέλη, οι χώρες εκτός ΕΕ και οι διεθνείς οργανισμοί θα είναι ελεύθεροι να συμβάλλουν στα προγράμματα στη βάση σχετικών συμφωνιών.

(18) Οι υπηρεσίες GMES θα πρέπει να είναι πλήρως και ελεύθερα προσβάσιμες. Αυτό είναι απαραίτητο για την προαγωγή της χρήσης και της ανταλλαγής συμμερισμού των στοιχείων και πληροφοριών που θα προέρχονται από την γεωσκόπηση σύμφωνα με τις αρχές των SEIS, INSPIRE και του Παγκόσμιου Συστήματος Συστημάτων Γεωεπισκόπησης (GEOSS).

(19) Οι ενέργειες που χρηματοδοτούνται σύμφωνα με τον παρόντα κανονισμό θα πρέπει να παρακολουθούνται και να αξιολογούνται ώστε να καθίστανται δυνατές αναπροσαρμογές.

(20) Τα μέτρα που απαιτούνται για την εφαρμογή του παρόντος κανονισμού πρέπει να εγκριθούν σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999 για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [28].

(21) Ειδικότερα, θα πρέπει να ανατεθεί στην Επιτροπή η αρμοδιότητα της προσαρμογής του παραρτήματος στην τεχνική και επιστημονική εξέλιξη. Καθώς τα εν λόγω μέτρα είναι γενικής εφαρμογής και σχεδιασμένα ώστε να προσαρμόζουν μη ουσιαστικής σημασίας στοιχεία του παρόντος κανονισμού, θα πρέπει να προσαρμοστούν σύμφωνα με την κανονιστική διαδικασία με έλεγχο που προβλέπεται στο άρθρο 5 στοιχείο α) της απόφασης 1999/468/ΕΚ.

(22) Θα πρέπει επίσης να λαμβάνονται κατάλληλα μέτρα για την πρόληψη παρατυπιών και περιπτώσεων απάτης και να κινούνται οι αναγκαίες διαδικασίες για την ανάκτηση απολεσθέντων, αχρεωστήτως καταβληθέντων ή κακώς χρησιμοποιηθέντων κονδυλίων, σύμφωνα με τις διατάξεις του κανονισμού (ΕΚ, Ευρατόμ) αριθ. 2988/95 του Συμβουλίου, της 18ης Δεκεμβρίου 1995, σχετικά με την προστασία των οικονομικών συμφερόντων[29] των Ευρωπαϊκών Κοινοτήτων, του κανονισμού (Ευρατόμ, EK) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες[30] και του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF)[31].

(23) Καθώς ο στόχος του παρόντος κανονισμού, ήτοι η θέσπιση του προγράμματος GMES και των αρχικών του επιχειρήσεων, δεν δύναται να επιτευχθεί επαρκώς και αποτελεσματικώς από τα κράτη μέλη, δεδομένου ότι οι αρχικές επιχειρήσεις του GMES θα περιλαμβάνουν επίσης πανευρωπαϊκό δυναμικό και εξαρτώνται από την συντονισμένη παροχή υπηρεσιών σε όλα τα κράτη μέλη που πρέπει να συντονιστούν σε κοινοτικό επίπεδο, και δύνανται, επομένως, λόγω της κλίμακας των ενεργειών, να επιτευχθούν καλύτερα σε κοινοτικό επίπεδο, η Κοινότητα δύναται να εγκρίνει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης. Σύμφωνα με την αρχή της αναλογικότητας, όπως εκτίθεται στο εν λόγω άρθρο, ο παρών κανονισμός δεν υπερβαίνει τα αναγκαία για την επίτευξη των στόχων αυτών όρια,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ :

Άρθρο 1

Αντικείμενο

Ο παρών κανονισμός θεσπίζει το ευρωπαϊκό κοινοτικό πρόγραμμα γεωσκόπησης GMES (στο εξής «πρόγραμμα GMES») και ορίζει τους κανόνες για την υλοποίηση των αρχικών επιχειρήσεων του GMES.

Άρθρο 2 Πρόγραμμα GMES

1. Το πρόγραμμα GMES θα στηρίζεται στις ερευνητικές δραστηριότητες που εκτελούνται βάσει της απόφασης αριθ. 1982/2006/ΕΚ (στο εξής «το 7ο πρόγραμμα-πλαίσιο») και της διαστημικής διάστασης του προγράμματος GMES του Ευρωπαϊκού Οργανισμού Διαστήματος.

2. Το πρόγραμμα GMES θα περιλαμβάνει τα ακόλουθα:

α) Μια διάσταση υπηρεσιών που θα εξασφαλίζει την πρόσβαση σε πληροφορίες και θα καλύπτουν τους ακόλουθους θεματικούς τομείς

- παρακολούθηση της ξηράς·

- διαχείριση καταστάσεων έκτακτης ανάγκης ·

- ασφάλεια·

- παρακολούθηση του θαλάσσιου περιβάλλοντος·

- παρακολούθηση της ατμόσφαιρας ·

- προσαρμογή στην κλιματική αλλαγή και μετριασμός των συνεπειών της·

β) μια διαστημική συνιστώσα που να εξασφαλίζει βιώσιμη διαστημική επισκόπηση για τους αναφερόμενους στο σημείο (α) θεματικούς τομείς·

γ) μια επιτόπια συνιστώσα , η οποία εξασφαλίζει παρατηρήσεις μέσω εναέριων, θαλάσσιων και επίγειων εγκαταστάσεων για τους αναφερόμενους στο σημείο α) θεματικούς τομείς.

Άρθρο 3

Αρχικές επιχειρήσεις του προγράμματος GMES (2011-2013)

1. Οι αρχικές επιχειρήσεις θα καλύψουν την περίοδο 2011–2013 και θα συμπεριλάβουν ενέργειες στους ακόλουθους τομείς:

1) υπηρεσίες παρέμβασης σε κατάσταση έκτακτης ανάγκης·

2) υπηρεσίες παρακολούθησης της ξηράς·

3) μέτρα υποστήριξης ανάληψης υπηρεσιών από χρήστες·

4) πρόσβαση σε δεδομένα, συμπεριλαμβανομένης της υποστήριξης για την επιτόπια συλλογή στοιχείων·

5) τη διαστημική συνιστώσα του προγράμματος GMES.

2. Οι συγκεκριμένοι στόχοι των ενεργειών που αναφέρονται στην παράγραφο 1 προσδιορίζονται στο παράρτημα.

Η Επιτροπή δύναται να προσαρμόζει το παράρτημα στην τεχνική και επιστημονική πρόοδο.

Τα εν λόγω μέτρα, σχεδιασμένα για την τροποποίηση μη ουσιωδών στοιχείων του παρόντος κανονισμού, θα εγκριθούν σύμφωνα με την κανονιστική διαδικασία με έλεγχο που προβλέπεται στο άρθρο 11 παράγραφος 2).

Άρθρο 4

Οργανωτικές ρυθμίσεις

1. Η Επιτροπή εξασφαλίζει το συντονισμό του προγράμματος GMES με δραστηριότητές σε εθνικό, κοινοτικό και διεθνές επίπεδο.

2. Η Επιτροπή διαχειρίζεται τα κονδύλια που διατίθενται για τις δραστηριότητες που προβλέπονται από τον κανονισμό σύμφωνα με τον κανονισμό (EΚ, Ευρατόμ) αριθ. 1605/2002 (στο εξής «ο δημοσιονομικός κανονισμός») και εξασφαλίζει τη συμπληρωματικότητα και τη συνοχή του προγράμματος GMES με άλλες σχετικές πολιτικές, μέσα και ενέργειες της Κοινότητας, που σχετίζονται ειδικότερα με την ανταγωνιστικότητα και την καινοτομία, τη συνοχή, την έρευνα, τις μεταφορές και τον ανταγωνισμό, τα προγράμματα για τα ευρωπαϊκά συστήματα παγκόσμιας δορυφορικής πλοήγησης (GNSS), την προστασία των προσωπικών δεδομένων, την οδηγία 2007/2/ΕΚ (INSPIRE), το σύστημα κοινής περιβαλλοντικής πληροφόρησης (SEIS) και δραστηριότητες της Κοινότητας στον τομέα της παρέμβαση σε κατάσταση έκτακτης ανάγκης.

3. Τα κράτη μέλη θα λάβουν τα αναγκαία μέτρα για να εξασφαλίσουν την υλοποίηση του προγράμματος GMES σε επίπεδο κράτους μέλους και δυνητικές συνέργιες με κατάλληλες εθνικές, κοινοτικές και διεθνείς πρωτοβουλίες.

Στον Ευρωπαϊκό Οργανισμό Διαστήματος ανατίθεται η υλοποίηση της διαστημικής συνιστώσας του προγράμματος GMES, με υποστήριξη από τον ευρωπαϊκό οργανισμό για την εκμετάλλευση μετεωρολογικών δορυφόρων (EUMETSAT), όπου είναι απαραίτητο.

Άρθρο 5

Μορφές κοινοτικής χρηματοδότησης

1. Η κοινοτική χρηματοδότηση δύναται να λάβει, ειδικότερα, τις ακόλουθες νομικές μορφές:

1) επιδοτήσεις·

2) συμβάσεις δημοσίων προμηθειών.

2. Οι κοινοτικές επιδοτήσεις δύνανται να παρέχονται με συγκεκριμένες μορφές, περιλαμβανομένων συμφωνιών πλαισίων για εταιρικές σχέσεις ή επιχειρησιακών συγχρηματοδοτήσεων ή επιδοτήσεων ενεργειών. Οι επιδοτήσεις της λειτουργίας φορέων που επιδιώκουν στόχους γενικού ευρωπαϊκού συμφέροντος επιτρέπεται να μην υπόκεινται στις διατάξεις σταδιακής μείωσης που προβλέπονται στον δημοσιονομικό κανονισμό. Για τις επιδοτήσεις το μέγιστο ποσοστό συγχρηματοδότησης θα αποφασίζεται σύμφωνα με τη διαδικασία του άρθρου 11 παράγραφος 3).

Άρθρο 6

Συμμετοχή τρίτων χωρών

Οι ακόλουθες χώρες δύνανται να συμμετέχουν στις ενέργειες που αναφέρονται στο άρθρο 2 παράγραφος 1):

1) Χώρες της Ευρωπαϊκής Ζώνης Ελεύθερων Συναλλαγών (EΖΕΣ) που είναι συμβαλλόμενα μέρη της συμφωνίας ΕΟΧ, σύμφωνα με τις προϋποθέσεις που προβλέπονται στη συμφωνία ΕΟΧ·

2) οι υποψήφιες χώρες, καθώς και δυνητικά υποψήφιες χώρες που περιλαμβάνονται στη διαδικασία σταθεροποίησης και σύνδεσης, σύμφωνα με τις συμφωνίες σύνδεσης ή το πρωτόκολλο μιας συμφωνίας σύνδεσης, με βάση τις γενικές αρχές για τη συμμετοχή αυτών των χωρών σε προγράμματα της Κοινότητας που έχουν συναφθεί με τις εν λόγω χώρες·

3) η Ελβετική Συνομοσπονδία, άλλες τρίτες χώρες μη αναφερόμενες στα σημεία 1) και 2) και διεθνείς οργανισμοί, σύμφωνα με συμφωνίες που συνάπτονται από την Ευρωπαϊκή Κοινότητα με αυτές τις τρίτες χώρες ή διεθνείς οργανισμούς, σύμφωνα με το άρθρο 300 της συνθήκης ΕΚ, όπου αναφέρονται οι προϋποθέσεις και οι αναλυτικοί κανόνες για τη συμμετοχή τους.

Άρθρο 7

Χρηματοδότηση

1. Το χρηματοδοτικό κονδύλιο που διατίθεται για την υλοποίηση του κανονισμού ανέρχεται σε 107 εκατομμύρια ευρώ.

2. Οι πιστώσεις θα εγκρίνονται σε ετήσια βάση από την αρχή προϋπολογισμού εντός των ορίων που προβλέπονται στο πολυετές δημοσιονομικό πλαίσιο.

3. Τρίτες χώρες ή διεθνείς οργανισμοί δύνανται επίσης να προσφέρουν συμπληρωματική χρηματοδότηση για το πρόγραμμα GMES.

Πρόσθετα κονδύλια που αναφέρονται στην πρώτη υποπαράγραφο θα αντιμετωπίζονται ως εκχωρούμενα έσοδα, σύμφωνα με το άρθρο 18 του δημοσιονομικού κανονισμού.

Άρθρο 8

Πολιτική δεδομένων και πληροφοριών του προγράμματος GMES

1. Η πολιτική δεδομένων και πληροφοριών σχετικά με ενέργειες που χρηματοδοτούνται βάσει του προγράμματος GMES έχει τους ακόλουθους στόχους:

α) προαγωγή της χρήσης και από κοινού εκμετάλλευσης των πληροφοριών και στοιχείων του προγράμματος GMES·

β) πλήρης και ελεύθερη πρόσβαση σε πληροφόρηση παραγόμενη από υπηρεσίες του προγράμματος GMES και στοιχεία συλλεγόμενα μέσω της υποδομής του προγράμματος GMES, με την επιφύλαξη των σχετικών περιορισμών ασφαλείας·

γ) ενδυνάμωση των αγορών γεωσκόπησης στην Ευρώπη ιδίως του κατάντη τομέα με σκοπό να καταστεί δυνατή η ανάπτυξη και η δημιουργία θέσεων εργασίας·

δ) συμβολή στη βιωσιμότητα της διάθεσης δεδομένων και πληροφοριών του προγράμματος GMES·

ε) υποστήριξη των ευρωπαϊκών ερευνητικών κοινοτήτων.

2. Η Επιτροπή θα υλοποιήσει τους στόχους της πολιτικής δεδομένων και πληροφοριών του προγράμματος GMES όσον αφορά την συνιστώσα υπηρεσιών, τη διαστημική συνιστώσα και την επιτόπια συνιστώσα, εξασφαλίζοντας. ειδικότερα ότι οι συμφωνίες επιδότησης, οι συμβάσεις προμηθειών και οι συμφωνίες μεταβίβασης αρμοδιοτήτων που συνάπτονται με παρόχους υπηρεσιών του προγράμματος GMES, υπεύθυνους λειτουργίας υποδομής του προγράμματος GMES και παρόχων δεδομένων θα είναι σύμφωνες προς τους στόχους που αναφέρονται στην παράγραφο 1.

Άρθρο 9

Παρακολούθηση και αξιολόγηση

1. Η Επιτροπή παρακολουθεί και αξιολογεί την υλοποίηση των ενεργειών που αναφέρονται στο άρθρο 3 παράγραφος 1.

2. Η Επιτροπή υποβάλει στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών ενδιάμεση έκθεση αξιολόγησης μέχρι τις 31 Δεκεμβρίου 2012 και μια τελική εκ των υστέρων έκθεση αξιολόγησης.

Άρθρο 10

Μέτρα εφαρμογής

1. Η Επιτροπή εγκρίνει το ετήσιο πρόγραμμα εργασίας δυνάμει του άρθρου 110 του δημοσιονομικού κανονισμού και τα άρθρα 90 και 166 του κανονισμού (EΚ, Ευρατόμ) αριθ. 2342/2002[32] σύμφωνα με τη διαδικασία που αναφέρεται στο άρθρο 11 παράγραφος 3.

2. Η διάθεση χρηματοδότησης για το πρόγραμμα GMES δύναται επίσης να καλύπτει δαπάνες σχετιζόμενες με δραστηριότητες προπαρασκευής, παρακολούθησης, ελέγχου, λογιστικού ελέγχου και αξιολόγησης που απαιτούνται άμεσα για τη διαχείριση του προγράμματος GMES και την επίτευξη των στόχων του και ειδικότερα μελέτες, συνεδριάσεις, ενέργειες πληροφόρησης και δημοσίευσης μαζί με κάθε είδους λοιπές δαπάνες τεχνικής και διοικητικής συνδρομής που θα μπορούσαν να προκύψουν για την Επιτροπή σχετικά με τη διαχείριση του προγράμματος GMES.

Άρθρο 11

Επιτροπή GMES

1. Η Επιτροπή επικουρείται από μια επιτροπή καλούμενη «επιτροπή GMES».

2. Όπου γίνεται αναφορά στην παρούσα παράγραφο, θα εφαρμόζονται τα άρθρα 5 α παράγραφοι 1 έως 4 και 7 της απόφασης 1999/468/EΚ, έχοντας υπόψη τις διατάξεις του άρθρου 8 αυτής.

3. Η περίοδος που αναφέρεται στο άρθρο 4 παράγραφος 3 της απόφασης 1999/468/EΚ ορίζεται στους δύο μήνες.

Άρθρο 12

Προστασία των οικονομικών συμφερόντων της Κοινότητας

1. Η Επιτροπή εξασφαλίζει ότι, κατά την υλοποίηση δράσεων που χρηματοδοτούνται δυνάμει της παρούσας απόφασης, τα οικονομικά συμφέροντα της Κοινότητας προστατεύονται με την εφαρμογή προληπτικών μέτρων κατά της απάτης, της διαφθοράς και κάθε άλλης παράνομης δραστηριότητας, μέσω της διενέργειας αποτελεσματικών ελέγχων και με την είσπραξη αδικαιολόγητα καταβληθέντων ποσών και, σε περίπτωση που διαπιστωθούν παρατυπίες, με την επιβολή αποτελεσματικών, αναλογικών και αποτρεπτικών ποινών, σύμφωνα με τον κανονισμό (EΚ, Ευρατόμ) αριθ. 2988/95, τον κανονισμό (Ευρατόμ, ΕΚ) αριθ. 2185/96 και τον κανονισμό (EΚ) αριθ. 1073/1999.

2. Για τις κοινοτικές δράσεις που χρηματοδοτούνται στο πλαίσιο του παρόντος κανονισμού, η έννοια της παρατυπίας που αναφέρεται στο άρθρο 1 παράγραφος 2 του κανονισμού (EΚ, Ευρατόμ) αριθ. 2988/95 σημαίνει κάθε παράβαση διάταξης του κοινοτικού δικαίου ή κάθε παράβαση συμβατικής υποχρέωσης που προκύπτει από πράξη ή παράλειψη ενός οικονομικού φορέα, με πραγματικό ή ενδεχόμενο αποτέλεσμα να ζημιωθεί ο γενικός προϋπολογισμός των Κοινοτήτων ή προϋπολογισμοί διαχειριζόμενοι από τις Κοινότητες, λόγω αδικαιολόγητης δαπάνης.

3. Συμφωνίες που απορρέουν από τον παρόντα κανονισμό, συμπεριλαμβανομένων συμφωνιών που συνάπτονται με συμμετέχουσες τρίτες χώρες και διεθνείς οργανισμούς, θα προβλέπουν την εποπτεία και τον οικονομικό έλεγχο από μέρους της Επιτροπής ή οιουδήποτε εκπροσώπου που θα εξουσιοδοτηθεί από αυτήν και λογιστικούς ελέγχους από το Ελεγκτικό Συνέδριο, εφόσον χρειαστεί επιτόπου.

Άρθρο 13

Έναρξη ισχύος

Ο παρών κανονισμός θα τεθεί σε ισχύ την εικοστή ημέρα μετά τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός στο σύνολό του και άμεσα εφαρμοστέος σε όλα τα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ

Στόχοι των αρχικών επιχειρήσεων του GMES (2011–2013)

Οι δράσεις που αναφέρονται στο άρθρο 2 παράγραφος 1 έχουν τους εξής στόχους:

1) υπηρεσίες παρέμβασης, με βάση υφιστάμενες δραστηριότητες στην Ευρώπη, με σκοπό την εξασφάλιση της διάθεσης στοιχείων και των παράγωγων προϊόντων από τη γεωσκόπηση προς όφελος των φορέων παρέμβασης σε καταστάσεις έκτακτης ανάγκης, σε διεθνές, ευρωπαϊκό, εθνικό και περιφερειακό επίπεδο για την αντιμετώπιση διαφόρων ειδών καταστροφών, συμπεριλαμβανομένων των μετεωρολογικών κινδύνων (συμπεριλαμβανομένων των καταιγίδων, των πυρκαγιών και των πλημμυρών), των γεωφυσικών κινδύνων (συμπεριλαμβανομένων των σεισμών, των τσουνάμι, των ηφαιστειακών εκρήξεων και των κατολισθήσεων), των εσκεμμένων και τυχαίων καταστροφών που οφείλονται σε ανθρώπινη ενέργεια, καθώς και άλλων ανθρωπιστικών καταστροφών. Επειδή η κλιματολογική αλλαγή μπορεί να οδηγήσει στην αύξηση των έκτακτων περιστατικών, η παρέμβαση του GMES θα είναι ουσιαστικής σημασίας για την υποστήριξη μέτρων προσαρμογής στην κλιματολογική αλλαγή στον τομέα αυτό, στο πλαίσιο των δραστηριοτήτων πρόληψης, ετοιμότητας, παρέμβασης και αποκατάστασης στην Ευρώπη·

2) οι υπηρεσίες παρακολούθησης της ξηράς πρέπει να εξασφαλίζουν τη διάθεση των στοιχείων και των παράγωγων προϊόντων από τη γεωσκόπηση προς όφελος των ευρωπαϊκών, εθνικών και περιφερειακών αρχών που συμμετέχουν στην περιβαλλοντική παρακολούθηση της βιοποικιλότητας, του εδάφους, του νερού, των δασών και των εθνικών πόρων, καθώς επίσης και τη γενική υλοποίηση πολιτικών για το περιβάλλον, τη γεωγραφική ενημέρωση, τη γεωργία, την ενέργεια, τον αστικό σχεδιασμό, τις υποδομές και τις μεταφορές. Οι υπηρεσίες παρακολούθησης της ξηράς θα περιλαμβάνουν την παρακολούθηση μεταβλητών της κλιματολογικής αλλαγής·

3) τα μέτρα για την υποστήριξη της αξιοποίησης των υπηρεσιών από τους χρήστες πρέπει να περιλαμβάνουν την εφαρμογή τεχνικών διεπαφών, προσαρμοσμένων στο περιβάλλον του συγκεκριμένου χρήστη, την κατάρτιση, την επικοινωνία και την ανάπτυξη του κατάντη τομέα·

4) η πρόσβαση σε δεδομένα, συμπεριλαμβανομένης της υποστήριξης της επιτόπιας συλλογής δεδομένων, αποσκοπεί στο να εξασφαλίσει ότι τα στοιχεία από τη γεωσκόπηση από ένα ευρύ φάσμα ευρωπαϊκών αποστολών και άλλους τύπους υποδομής, συμπεριλαμβανομένης της επιτόπιας υποδομής, συλλέγονται και καθίστανται διαθέσιμα για την επίτευξη των στόχων του GME και, ιδίως, για τις υπηρεσίες παρέμβασης και παρακολούθησης της ξηράς·

5) οι αρχικές επιχειρήσεις του GMES πρέπει να εξασφαλίσουν τις επιχειρήσεις της διαστημικής συνιστώσας του GMES, η οποία συνίσταται στη διαστημική υποδομή γεωσκόπησης και αποσκοπεί στο να εξασφαλίζεται η λειτουργία των υποσυστημάτων γεωσκόπησης (συμπεριλαμβανομένων της ξηράς, της ατμόσφαιρας και των ωκεανών). Βασίζεται στην υπάρχουσα ή σχεδιαζόμενη εθνική και ευρωπαϊκή διαστημική υποδομή και στη διαστημική υποδομή που αναπτύσσεται στο πλαίσιο του προγράμματος διαστημικής συνιστώσας της GMES.

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΠΡΟΤΑΣΗΣ:

Πρόταση κανονισμού του Ευρωπαϊκού Κοινοβουλίου και του Συμβουλίου για το πρόγραμμα γεωσκόπησης [GMES9 και οι αρχικές της επιχειρήσεις (2011–2013)].

2. ΠΛΑΙΣΙΟ ΔΒΔ/ΠΒΔ (διαχείριση βάσει δραστηριοτήτων/προϋπολογισμός βάσει δραστηριοτήτων)

Τομέας (-είς) δραστηριότητας: Επιχειρήσεις.

Δραστηριότητα(-ες): Ανταγωνιστικότητα, βιομηχανική πολιτική, καινοτομία και επιχειρηματικότητα.

3. ΓΡΑΜΜΕΣ ΠΡΟΫΠΟΛΟΓΙΣΜΟΥ

3.1. Γραμμές προϋπολογισμού [επιχειρησιακές γραμμές και συναφείς γραμμές τεχνικής και διοικητικής βοήθειας (πρώην γραμμές B.A)] περιλαμβανομένων των ονομασιών τους:

Νέα γραμμή προϋπολογισμού: 02.02.15

3.2. Διάρκεια της δράσης και των δημοσιονομικών επιπτώσεων:

2011-2013 για αναλήψεις υποχρεώσεων και 2011-2016 για πληρωμές.

3.3. Δημοσιονομικά χαρακτηριστικά (να προστεθούν γραμμές εάν είναι αναγκαίο):

Γραμμή προϋπολογισμού | Είδος δαπάνης | Νέα | Συμμετοχή ΕΖΕΣ | Συνεισφορές υποψηφίων χωρών | Τομέας δημοσιονομικού πλαισίου |

02.02.15.XX | Υποχρ. | Διαχ.[33] | ΝΑΙ | ΝΑΙ | ΝΑΙ | 1α |

02.01.04.05 | Υποχρ. ΜΥΔ. | Διαχ. | ΝΑΙ | ΝΑΙ | ΝΑΙ | 1α |

4. ΣΥΓΚΕΦΑΛΑΙΩΤΙΚΟΣ ΠΙΝΑΚΑΣ ΠΟΡΩΝ

4.1. Δημοσιονομικοί πόροι

4.1.1. Συγκεφαλαιωτικός πίνακας των πιστώσεων ανάληψης υποχρεώσεων (ΠΑΥ) και των πιστώσεων πληρωμών (ΠΠ)

εκατ. ευρώ (με 3 δεκαδικά ψηφία)

Σύνολο ανθρώπινων πόρων | 18 | 22 | 24 |

5. ΧΑΡΑΚΤΗΡΙΣΤΙΚΑ ΚΑΙ ΣΤΟΧΟΙ

5.1. Ανάγκες που πρέπει να καλυφθούν βραχυπρόθεσμα ή μακροπρόθεσμα

Όπως αναφέρεται στο κεφάλαιο 1 της αιτιολογικής έκθεσης, το πρόγραμμα GMES είναι μια πρωτοβουλία γεωσκόπησης. Βασίζεται σε διαστημικές (δορυφόρους) και μη διαστημικές εγκαταστάσεις, συμπεριλαμβανομένων των εναέριων, των θαλάσσιων και των χερσαίων (« επιτόπιων ») εγκαταστάσεων. Τα στοιχεία που συλλέγονται από δορυφόρους και επιτόπιες εγκαταστάσεις υποβάλλονται σε επεξεργασία ώστε να παρέχεται πληροφόρηση στους τομείς της παρακολούθησης της ξηράς, των θαλασσών και της ατμόσφαιρας, της παρέμβασης σε έκτακτες περιπτώσεις, της ασφάλειας και του μετριασμού και της προσαρμογής στην κλιματολογική αλλαγή.

Το πρόγραμμα GMES συγχρηματοδοτείται σε ευρωπαϊκό, διακυβερνητικό και εθνικό επίπεδο, με βάση εταιρικές συμπράξεις μεταξύ των διαφόρων εμπλεκομένων. Με εξαίρεση μια περιορισμένη συνεισφορά, κυρίως για τη λειτουργία της παρέμβασης σε έκτακτες περιπτώσεις και της υπηρεσίας παρακολούθησης της ξηράς ως προπαρασκευαστικής δράσης[37], η συνεισφορά αυτή συνίσταται κυρίως σε δραστηριότητες έρευνας και ανάπτυξης στο πλαίσιο του προγράμματος πλαισίου (ΠΠ) 7.

Στην περίοδο 2011 έως 2013, ο φάκελος που προβλέπεται στο πλαίσιο του έβδομου προγράμματος πλαισίου (ΠΠ) πρέπει να διευρυνθεί ώστε να ανταποκρίνεται στις ακόλουθες ανάγκες: Πρώτον, οι αρχικές επιχειρησιακές υπηρεσίες του GMES πρέπει να παρέχονται σε ευρύτερη κλίμακα, έτσι ώστε να προετοιμάσουν το έδαφος για το ολοκληρωμένο πρόγραμμα GMES που θα θεσπιστεί στο πλαίσιο του επόμενου πολυετούς δημοσιονομικού πλαισίου (από το 2014 και μετά). Δεύτερον, κάποια από τα σχέδια προεπιχειρησιακών υπηρεσιών που χρηματοδοτούνται στο πλαίσιο του ΠΠ7, ιδίως οι υπηρεσίες παρέμβασης και παρακολούθησης της ξηράς, έχουν φτάσει σε ένα βαθμό ωρίμανσης που επιτρέπει τη μετάβαση σε επιχειρησιακές υπηρεσίες (δλδ. σε μη ερευνητική βάση) ακόμη και πριν από το επόμενο πολυετές δημοσιονομικό πλαίσιο.

Η πρόσβαση σε χάρτες έκτακτης ανάγκης πρέπει, το ταχύτερο δυνατόν, να οργανωθεί σε μια επιχειρησιακή βάση, έτσι ώστε να επιτρέπει στις αρχές πολιτικής προστασίας των κρατών μελών να αντιδρούν πιο αποτελεσματικά σε καταστροφές που οφείλονται στον άνθρωπο ή σε φυσικές καταστροφές και να προωθεί τη στενότερη συνεργασία ανάμεσα στις πληττόμενες χώρες, σε περίπτωση διακρατικών περιστάσεων έκτακτης ανάγκης. Ο οικονομικός αντίκτυπος της αποτελεσματικής παροχής υπηρεσιών πολιτικής προστασίας δεν είναι καθόλου ευκαταφρόνητος, αφού οι υπηρεσίες αυτές είναι ουσιαστικής σημασίας όχι μόνο για την ασφάλεια ατόμων αλλά και για τη διάσωση κρίσιμης οικονομικής υποδομής.

Οι υπηρεσίες παρακολούθησης της ξηράς θα υποστηρίξουν τους αρμόδιους για τη χάραξη πολιτικής (συμπεριλαμβανομένων των περιβαλλοντικών υπηρεσιών) στη διατύπωση, την εφαρμογή και την παρακολούθηση της συμμόρφωσης των δράσεων που αφορούν τη χρήση και την κάλυψη εδαφών και τα θέματα αστικής διαχείρισης.

Τόσο η παρέμβαση σε περιπτώσεις έκτακτης ανάγκης όσο και οι υπηρεσίες παρακολούθησης της ξηράς εξαρτώνται από βοηθητικές δραστηριότητες, όπως η πρόσβαση σε δεδομένα. Τα σύνολα δεδομένων που απαιτούνται για τις υπηρεσίες πρέπει να μπορούν να επαναχρησιμοποιηθούν από τους χρήστες, για περαιτέρω επεξεργασία, π.χ. με τη χορήγηση αδειών για μεγάλο αριθμό ταυτόχρονων χρηστών, εντός των ορίων που επιτρέπει ο προϋπολογισμός. Πέραν αυτών, πρέπει να δημιουργηθεί και να λειτουργήσει η αναγκαία για τη συλλογή των δεδομένων υποδομή.

Η πρόταση απευθύνεται σε δημόσιους και ιδιωτικούς οργανισμούς και επιχειρήσεις που παρέχουν υπηρεσίες που βασίζονται στη γεωσκόπηση.

5.2. Προστιθέμενη αξία της κοινοτικής συμμετοχής, συνέπεια μεταξύ της πρότασης και των άλλων δημοσιονομικών μέσων, δυνατότητα συνέργειας

Όπως αναφέρεται στην αιτιολογική έκθεση, η κοινοτική χρηματοδότηση είναι η πλέον κατάλληλη μορφή παρέμβασης για την κάλυψη αυτών των αναγκών.

Για πανευρωπαϊκά προϊόντα, τα κράτη μέλη δεν μπορούν να επιτύχουν επαρκώς τους στόχους της προτεινόμενης δράσης, αφού οι συμβολές από τα διάφορα κράτη μέλη πρέπει να συγκεραστούν σε ευρωπαϊκό επίπεδο. Η παροχή άλλων υπηρεσιών (π.χ. χάρτες έκτακτης ανάγκης ή θεματικοί χάρτες παρακολούθησης της ξηράς πιο περιορισμένου γεωγραφικού πεδίου) μπορεί να επιτευχθεί καλύτερα από την Κοινότητα, για δύο λόγους. Πρώτον, η συνεκτικότερη και κεντρική διαχείριση της εισροής δεδομένων από διαστημικές ή επιτόπιες εγκαταστάσεις θα επιτρέψει την πραγματοποίηση οικονομιών κλίμακας. Δεύτερον, η μη συντονισμένη παροχή υπηρεσιών γεωσκόπησης σε επίπεδο κράτους μέλους θα οδηγούσε σε επικαλύψεις και θα καθιστούσε δύσκολη ή και ανέφικτη την παρακολούθηση της εφαρμογής της περιβαλλοντικής νομοθεσίας της ΕΚ βάσει διαφανών και αντικειμενικών κριτηρίων.

Εξασφαλίζοντας την ευρύτερη χρήση αυτών των υπηρεσιών σε όλη την ΕΕ, από ένα ακόμη μεγαλύτερο φάσμα δυνητικών χρηστών, η Κοινότητα μπορεί επίσης να συνεισφέρει στη μεγιστοποίηση της προστιθέμενης αξίας αυτών των υπηρεσιών και στην αξιοποίηση των πλήρων οικονομικών και κοινωνικών οφελών που προκύπτουν από την έντονη ανάπτυξη κατάντη αγορών, οδηγώντας στη δημιουργία νέων θέσεων εργασίας και νέων καινοτόμων υπηρεσιών στον ιδιωτικό τομέα.

Προς το παρόν δεν υπάρχουν άλλοι δημοσιονομικοί μηχανισμοί που να αφορούν ειδικά τις ανάγκες που καλύπτει η παρούσα πρόταση. Ωστόσο, υπάρχουν σύνδεσμοι ανάμεσα στις δράσεις για την υλοποίηση αυτού του προγράμματος και τις ερευνητικές δραστηριότητες στους εν λόγω τομείς που χρηματοδοτούνται από τα προγράμματα πλαίσια της ΕΚ. Οι σύνδεσμοι αυτοί είναι ιδιαίτερα επιθυμητοί, αφού δείχνουν την επιτυχή ολοκλήρωση της ερευνητικής φάσης και τη μετάβαση σε επιχειρησιακή φάση, κάτι που μπορεί να λάβει υποστήριξη από το παρόν πρόγραμμα.

Η Επιτροπή θα εξασφαλίσει τη συμπληρωματικότητα και τη συνέπεια με άλλες κοινοτικές πολιτικές, ιδίως σε σχέση με τον ανταγωνισμό, τις μεταφορές, το ευρωπαϊκό πρόγραμμα για το Παγκόσμιο Δορυφορικό Σύστημα Πλοήγησης (GNSS), την προστασία των προσωπικών δεδομένων, την πολιτική συνοχής[38], την Υποδομή για Χωρικές Πληροφορίες στην Ευρώπη (INSPIRE) και το ενιαίο σύστημα πληροφοριών για το περιβάλλον (SEIS). Επιπλέον, το GMES πρέπει να αποτελέσει ένα εργαλείο συνεργασίας όσον αφορά την ανάπτυξη, την ανθρωπιστική βοήθεια και καταστάσεις έκτακτης ανάγκης παγκόσμια, ειδικότερα με την Αφρική.

Επίσης, οι υπηρεσίες GMES κρίνονται ουσιαστικής σημασίας, όχι μόνο γιατί οι αμεσότεροι χρήστες είναι αρμόδιοι για τη χάραξη πολιτικής αλλά και γιατί ενθαρρύνουν την καινοτομία και την ανάπτυξη στον κατάντη τομέα. Επομένως, το GMES είναι πλήρως συμβατή με τη στρατηγική της Λισαβόνας.

5.3. Στόχοι, αναμενόμενα αποτελέσματα και συναφείς δείκτες της πρότασης στο πλαίσιο της ΔΒΔ (διαχείριση βάσει δραστηριοτήτων)

Η παρούσα πρόταση συνδέεται με τις κοινοτικές πολιτικές για τον ανταγωνισμό, τη βιομηχανία, την καινοτομία και την επιχειρηματικότητα και έχει τους ακόλουθους στόχους:

1) διευκόλυνση των αρχικών επιχειρησιακών υπηρεσιών του GMES, προσαρμοσμένων στις ανάγκες των χρηστών, συμπεριλαμβανομένων των αρμόδιων για τη χάραξη δημόσιας πολιτικής και των ιδιωτών·

2) συμβολή στη βιωσιμότητα της υποδομής παρακολούθησης που απαιτείται για την παροχή υπηρεσιών GMES·

3) δημιουργία δυνατοτήτων για την αύξηση της χρήσης από τον ιδιωτικό τομέα πηγών πληροφόρησης, διευκολύνοντας έτσι την καινοτομία από παρόχους υπηρεσιών προστιθέμενης αξίας.

Συγκεκριμένα, η ανάπτυξη υπηρεσιών που βασίζονται στη γεωσκόπηση διαδραματίζει κύριο ρόλο όσον αφορά την ενίσχυση της ανταγωνιστικότητας και της καινοτομίας στη βιομηχανία του τομέα αυτού και στις κατάντη αγορές. Η βιώσιμη παροχή υπηρεσιών που σχετίζονται με τη γεωσκόπηση στην Ευρώπη απαιτεί ακόμη σταθερή δημόσια παρέμβαση. Αυτό οφείλεται, αφενός, στο ότι υπάρχουν αστοχίες της αγοράς όσον αφορά την κάλυψη διαφόρων δημόσιων αναγκών αλλά και, αφετέρου, στο ότι η κατάντη αγορά δεν είναι ώριμη και βασίζεται έντονα σε δημόσια χρηματοδότηση, ενώ η ανάπτυξή της, έως σήμερα, χαρακτηρίζεται από αβεβαιότητες ως προς την οικονομική προσιτότητα και τη μακροπρόθεσμη διαθεσιμότητα των βασικών υπηρεσιών και δεδομένων που θα μπορεί κανείς να αξιοποιήσει. Επομένως, η επίτευξη των συγκεκριμένων στόχων που αναφέρθηκαν προηγούμενα θα συμβάλλει στην ανάπτυξη και τη δημιουργία θέσεων εργασίας σε έναν καινοτόμο τομέα, το κατάντη τμήμα του οποίου αποτελείται κυρίως από ΜΜΕ. Οι υπηρεσίες αυτές θα διευκολύνουν την πρόσβαση σε βασικά δεδομένα που απαιτούνται για τη χάραξη πολιτικής σε τοπικό και περιφερειακό επίπεδο, σε τομείς όπως η γεωργία, συμπεριλαμβανομένης της δασοκομίας, και η διαχείριση των υδάτων. Για παράδειγμα, μπορούν να συμβάλλουν στη βελτίωση του σχεδιασμού και της συντήρησης του οδικού δικτύου. Τέλος, θα υπάρξει αντίκτυπος και στην καλύτερη εκτίμηση της κλιματολογικής αλλαγής.

Η παρεμβατική συνιστώσα αναμένεται να οδηγήσει στην αποτελεσματικότερη παροχή υπηρεσιών πολιτικής προστασίας, να συμβάλλει στην αποφυγή απώλειας ζωών και στη μείωση της καταστροφής κρίσιμων οικονομικών υποδομών, με τη δυνατότητα της καλύτερης πρόγνωσης στους τομείς που υπόκεινται σε περιβαλλοντικές απειλές, να παρέχει πρόσβαση σε πιο έγκαιρες και ακριβείς υπηρεσίες χαρτογράφησης για περιπτώσεις καταστροφών και σε καλύτερη διαχείριση της κρίσης έπειτα από κάποιο συμβάν. Οι επιχειρησιακοί στόχοι, τα προϊόντα, τα αποτελέσματα και οι συναφείς δείκτες συνοψίζονται στον ακόλουθο πίνακα.

Επιχειρησιακός στόχος | Προϊόν | Δείκτης στόχος του προϊόντος | Αποτελέσματα | Δείκτης αποτελεσμάτων | Αντίκτυπος | Δείκτης αντικτύπου |

1. Διευκόλυνση της παροχής υπηρεσιών παρέμβασης σε έκτακτη ανάγκη | 1.1. Ευρωπαϊκή υπηρεσία χαρτογράφησης για παρέμβαση σε έκτακτη ανάγκη | Ενεργοποίηση της χαρτογράφησης, ύστερα από αίτημα, σε ευρωπαϊκό επίπεδο | Βελτιωμένη διαθεσιμότητα και ετοιμότητα της παροχής της χαρτογράφησης | Ικανοποίηση της απαίτησης στο πλαίσιο του διαθέσιμου προϋπολογισμού | Ακόμη πιο έγκαιρη και αξιόπιστη πρόσβαση σε δεδομένα και πληροφορίες που παράγονται από τη δράση | Βαθμός ικανοποίησης των χρηστών |

1.2. Ενσωμάτωση του προϊόντος για παρέμβαση σε έκτακτη ανάγκη | Ενεργοποίηση της σχετικής χαρτογράφησης ύστερα από αίτημα | Αυξημένη διαθεσιμότητα της σχετικής υπηρεσίας περιφερειακής χαρτογράφησης |

2. Διευκόλυνση της παροχής υπηρεσιών παρακολούθησης της ξηράς | 2.1. Υπηρεσία περιοδικής χαρτογράφησης εδαφοκάλυψης | Πανευρωπαϊκή (ΕΕ) υπηρεσία χαρτών εδαφοκάλυψης και βασικών σημείων κάλυψης εδαφών | Αυξημένη διαθεσιμότητα της υπηρεσίας χαρτογράφησης Συνεχής ροή δεδομένων | Ικανοποίηση της απαίτησης στο πλαίσιο του διαθέσιμου προϋπολογισμού |

2.2. Δραστηριότητες δυναμικής παρακολούθησης της ξηράς | Βασικές κλιματολογικές μεταβλητές παραγόμενες σε καθημερινή βάση |

3. Υποστήριξη της χρήσης υπηρεσιών από τους χρήστες | 3. Μέτρα υποστήριξης της χρήσης επιχειρησιακών υπηρεσιών από τους χρήστες | Συνοδευτικά μέτρα (συμπεριλαμβανομένων διεπαφών και κατάρτισης) για την ενθάρρυνση της χρήσης πληροφοριών από τους χρήστες | Δημιουργία τεχνικών διεπαφών και ευαισθητοποίηση των χρηστών για τις υπηρεσίες | Αυξημένη ευαισθητοποίηση των χρηστών και χρήση των υπηρεσιών |

4. Παροχή οικονομικής υποστήριξης για επιχειρήσεις της διαστημικής συνιστώσας του GMES | 4. Επιχειρήσεις ρουτίνας των «φρουρών» 1A, 2A και 3A[39] και επιχειρήσεις του επίγειου δικτύου σχετικά με την πρόσβαση σε δεδομένα | Επιχορηγήσεις για την υποστήριξη επιχειρήσεων «φρουρών» | Εξασφάλιση των επιχειρήσεων ρουτίνας των τριών «φρουρών» | Μη διακοπή των επιχειρήσεων | Εξασφάλιση των επιχειρήσεων ρουτίνας σε όλη τη διάρκεια της δράσης |

5. Απόκτηση και παροχή πρόσβασης σε δεδομένα | 5. Απόκτηση δεδομένων για την υποστήριξη υπηρεσιακών επιχειρήσεων | Σύμβαση για την απόκτηση/πρόσβαση δεδομένων | Άδειες σε δεδομένα για μεγάλο αριθμό ταυτόχρονων χρηστών | Αυξημένη διαθεσιμότητα και πρόσβαση σε δεδομένα |

5.4. Μέθοδος υλοποίησης (ενδεικτική)

Αναφέρατε κατωτέρω τη μέθοδο ή τις μεθόδους[40] που επιλέχθηκε(-αν) για την υλοποίηση της δράσης.

X Κεντρική διαχείριση

Χٱ Άμεσα από την Επιτροπή

Χٱ Έμμεσα με ανάθεση σε:

( Εκτελεστικούς οργανισμούς

X Οργανισμούς που έχουν συσταθεί από τις Κοινότητες σύμφωνα με το άρθρο 185 του δημοσιονομικού κανονισμού

X Εθνικούς δημόσιους οργανισμούς / οργανισμούς με αποστολή δημόσιας υπηρεσίας

Χ Διεθνείς οργανώσεις

Επιμερισμένη ή αποκεντρωμένη διαχείριση

Με τα κράτη μέλη

Με τρίτες χώρες

X Κοινή διαχείριση με διεθνείς οργανισμούς (Ευρωπαϊκός Οργανισμός Διαστήματος)

Οι διάφορες δράσεις θα υλοποιηθούν άμεσα από την Επιτροπή μέσω των εξής:

- Επιχορηγήσεων μέσω μιας ανοιχτής πρόσκλησης υποβολής προτάσεων·

- Επιχορηγήσεων σε συγκεκριμένους δικαιούχους που επιλέγονται στο πλαίσιο του ετήσιου προγράμματος εργασίας·

- Διαδικασιών διαγωνισμού.

6. ΠΑΡΑΚΟΛΟΥΘΗΣΗ ΚΑΙ ΑΞΙΟΛΟΓΗΣΗ

6.1. Σύστημα παρακολούθησης

Το σύστημα παρακολούθησης που θα εφαρμοστεί θα διασφαλίζει την υψηλή ποιότητα των προϊόντων και την αποτελεσματικότερη δυνατή χρήση των πόρων. Η παρακολούθηση θα εφαρμοστεί καθ’ όλη τη διάρκεια του προγράμματος. Θα βασίζεται στην ανάδραση σχετικά με το πρόγραμμα, από θεσμικούς χρήστες και δικαιούχους, συμπεριλαμβανομένης της επισκόπησης και συλλογής δεδομένων μέσω στοχευμένων ερευνών.

6.2. Αξιολόγηση

6.2.1. Εκ των προτέρων αξιολόγηση

Έχει αναληφθεί εκτενής αξιολόγηση αντικτύπου, με ενσωμάτωση απαιτήσεων εκ των προτέρων αξιολόγησης. Έπειτα από συγκριτική αξιολόγηση των διαθέσιμων επιλογών πολιτικής, εντοπίστηκε η προτιμώμενη επιλογή και αξιολογήθηκαν ο σχετικός αντίκτυπος, οι κίνδυνοι, οι υποθέσεις και η οικονομικότητά της. Η παρούσα πρόταση είναι απολύτως σύμφωνη με τα συμπεράσματα της αξιολόγησης.

6.2.2. Μέτρα που λήφθηκαν μετά από ενδιάμεση / εκ των υστέρων αξιολόγηση (διδάγματα από ανάλογες εμπειρίες στο παρελθόν)

Η παρούσα πρόταση βασίζεται στην εμπειρία που αποκτήθηκε κατά την ανάπτυξη του GMES, ως ερευνητικής πρωτοβουλίας, τα τελευταία δέκα έτη. Η εμπειρία αυτή δείχνει ότι, ενώ η χρηματοδότηση της έρευνας εξακολουθεί να είναι αναγκαία για τη συνέχιση της ανάπτυξης της GMES, είναι πλέον αναγκαίο να υποστηριχθεί η παράδοση ορισμένων βασικών υπηρεσιών γεωσκόπησης, έτσι ώστε να αξιοποιηθούν τα πλήρη οφέλη των μέχρι τώρα επενδύσεων και να καλυφθούν οι ανάγκες που προαναφέρθηκαν.

6.2.3. Όροι και συχνότητα των μελλοντικών αξιολογήσεων

Δεκαοκτώ μήνες μετά την έναρξη του προγράμματος θα πραγματοποιηθεί εξωτερική ενδιάμεση αξιολόγηση των αποτελεσμάτων που θα έχουν επιτευχθεί και των ποιοτικών πτυχών της υλοποίησής του. Δύο έτη μετά το τέλος του προγράμματος θα υποβληθεί εξωτερική εκ των υστέρων αξιολόγηση των αποτελεσμάτων και του αντικτύπου του.

7. Μέτρα για την καταπολέμηση της απάτης

Ο διοικητικός έλεγχος των συμβάσεων, των επιχορηγήσεων και των συναφών πληρωμών θα αποτελεί αρμοδιότητα των κεντρικών υπηρεσιών της Επιτροπής και/ή των αντιπροσωπειών της ΕΚ στις δικαιούχες χώρες.

Ιδιαίτερη προσοχή θα δοθεί στη φύση των δαπανών (καταλληλότητα), στην τήρηση του προϋπολογισμού (πραγματικές δαπάνες) και στην επαλήθευση των συνοδευτικών εγγράφων και της σχετικής τεκμηρίωσης.

8. ΛΕΠΤΟΜΕΡΗΣ ΠΙΝΑΚΑΣ ΠΟΡΩΝ

8.1. Στόχοι της πρότασης από πλευράς δημοσιονομικού κόστους

Πιστώσεις ανάληψης υποχρεώσεων σε εκατ. ευρώ (με 3 δεκαδικά ψηφία)

(Ονομασίες στόχων, δράσεων και υλοποιήσεων) | Είδος προϊόντος | Μέσο κόστος | 2011 | 2012 | 2013 | ΣΥΝΟΛΟ |

2011 | 2012 | 2013 | Έτος n+3 | Έτος n+4 | Έτος n+5 |

Μόνιμοι ή έκτακτοι υπάλληλοι[41] (XX 01 01) | A*/AD | 11 | 12 | 12 |

B*, C*/AST | 6 | 8 | 9 |

Προσωπικό που χρηματοδοτείται[42] από το άρθρο XX 01 02 | 1 | 2 | 3 |

Λοιπό προσωπικό[43] που χρηματοδοτείται από το άρθρο XX 01 04/05 | 0 | 0 | 0 |

ΣΥΝΟΛΟ | 18 | 22 | 24 |

Η ΓΔ θα προσπαθήσει για τον εξορθολογισμό της δομής της, επιδιώκοντας την αύξηση των συνεργιών και επανεξετάζοντας την επάνδρωσή της υπό το πρίσμα των υφιστάμενων συνθηκών, ιδίως στο πλαίσιο των πορισμάτων της διαδικασίας της αναλυτικής εξέτασης των ανθρώπινων πόρων. Αναμένεται ότι, με την αξιοποίηση αυτών, θα εντοπιστούν επαρκείς δυνατότητες εσωτερικής αναδιάταξης, που θα καλύψουν την πλειονότητα του προσωπικού που απαιτείται για την παρούσα πρωτοβουλία. Εάν, στο πλαίσιο αυτής της διαδικασίας, δεν εξευρεθεί το απαιτούμενο προσωπικό, θα ζητηθεί από τις ΓΔ χρήστες να εξισορροπήσουν τις ανάγκες σε προσωπικό, στο πλαίσιο της αντίστοιχης διαδικασίας APS.

8.2.2. Περιγραφή των καθηκόντων που απορρέουν από τη δράση

- Υπεύθυνοι για την πολιτική (AD/SNE): αρμόδιοι για το σχεδιασμό της πολιτικής σχετικά με το πρόγραμμα και το γενικό συντονισμό·

- Διαχειριστές προγράμματος (AD): υπεύθυνοι για την υλοποίηση, την παρακολούθηση και την αξιολόγηση του προγράμματος·

- Βοηθοί διαχειριστές προγράμματος (AST): υπεύθυνοι για την υποστήριξη των διαχειριστών προγράμματος στα καθήκοντά τους·

- Βοηθοί οικονομικής διαχείρισης και συμβάσεων (AST/συμβασιούχοι): υπεύθυνοι για τη διαχείριση επιχορηγήσεων και συμβάσεων·

- Διοικητικοί βοηθοί (AST): υπεύθυνοι για τη διοικητική και γραμματειακή υποστήριξη.

8.2.3. Πηγές ανθρώπινων πόρων (Κανονισμός Υπηρεσιακής Κατάστασης)

( Θέσεις που έχουν διατεθεί για τη διαχείριση του προγράμματος και πρέπει να αντικατασταθούν ή να παραταθούν

( Θέσεις που έχουν διατεθεί εκ των προτέρων στο πλαίσιο της διαδικασίας ΕΣΠ/ΠΣΠ (Ετήσιας Στρατηγικής Πολιτικής/Προσχεδίου Προϋπολογισμού) για το έτος n

X Θέσεις που θα ζητηθούν στο πλαίσιο της επόμενης διαδικασίας ΕΣΠ/ΠΣΠ

X Θέσεις προς αναδιάταξη με τη χρήση υφιστάμενων πόρων στη διαχειρίστρια ΓΔ (εσωτερική αναδιάταξη).

( Θέσεις που απαιτούνται για το έτος n αλλά δεν προβλέπονται στο πλαίσιο της διαδικασίας ΕΣΠ/ΠΣΠ του σχετικού οικονομικού έτους.

Οι αναγκαίοι ανθρώπινοι και διοικητικοί πόροι θα καλυφθούν από τα κονδύλια που είναι δυνατόν να διατεθούν στη διαχειρίστρια ΓΔ στο πλαίσιο της ετήσιας διαδικασίας, λαμβανομένων υπόψη των δημοσιονομικών περιορισμών.

8.2.4. Άλλες διοικητικές δαπάνες περιλαμβανόμενες στο ποσό αναφοράς (XX 01 04/05 – Δαπάνες διοικητικής διαχείρισης)

εκατ. ευρώ (με 3 δεκαδικά ψηφία)

Γραμμή προϋπολογισμού (αριθμός και ονομασία) | 2011 | 2012 | 2013 | Έτος n+3 | Έτος n+4 και επόμενα | ΣΥΝΟΛΟ |

1. Τεχνική και διοικητική βοήθεια (περιλαμβανομένων των σχετικών δαπανών προσωπικού) |

Εκτελεστικοί οργανισμοί[44] |

Άλλη τεχνική ή διοικητική βοήθεια |

εσωτερική(intra muros) |

εξωτερική (extra muros)[45] | 1 | 2 | 2 |

Σύνολο τεχνικής και διοικητικής βοήθειας | 1 | 2 | 2 |

8.2.5. Δημοσιονομικές δαπάνες για ανθρώπινους πόρους και συναφείς δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

Κατηγορία ανθρώπινων πόρων | 2011 | 2012 | 2013 | Έτος n+3 | Έτος n+4 | Έτος n+5 και επόμενα |

Μόνιμοι και έκτακτοι υπάλληλοι (XX 01 01) | 2.1 | 2.4 | 2.6 |

Προσωπικό που χρηματοδοτείται από το άρθρο XX 01 02 (επικουρικοί υπάλληλοι, αποσπασμένοι εθνικοί εμπειρογνώμονες, συμβασιούχοι κ.λπ.) (να αναφερθεί η γραμμή του προϋπολογισμού) | 0.06 | 0.14 | 0.2 |

Συνολικές δαπάνες για ανθρώπινους πόρους και συναφείς δαπάνες (ΜΗ περιλαμβανόμενες στο ποσό αναφοράς) | 2.1 | 2.5 | 2.8 |

Υπολογισμός – Μόνιμοι και έκτακτοι υπάλληλοι

Να γίνει παραπομπή στο σημείο 8.2.1, κατά περίπτωση

122.000 ευρώ ανά μόνιμο υπάλληλο ανά έτος

73.000 ευρώ ανά ΑΕΕ ανά έτος

64.000 ευρώ ανά συμβασιούχο ανά έτος

Υπολογισμός– Προσωπικό που χρηματοδοτείται από το άρθρο XX 01 02

2011 – 1 συμβασιούχος

2012 – 1 συμβασιούχος + 1 ΑΕΕ

2013 – 2 συμβασιούχοι + 1 ΑΕΕ

8.2.6. Άλλες διοικητικές δαπάνες που δεν περιλαμβάνονται στο ποσό αναφοράς

εκατ. ευρώ (με 3 δεκαδικά ψηφία)

2011 | 2012 | 2013 | Έτος n+3 | Έτος n+4 | Έτος n+5 και επόμενα | ΣΥΝΟΛΟ |

XX 01 02 11 01 – Αποστολές | 0.023 | 0.025 | 0.030 | 0.078 |

XX 01 02 11 02 – Συνεδριάσεις και διασκέψεις | 0.208 | 0.208 | 0.208 | 0.624 |

XX 01 02 11 03 – Επιτροπές[46] | 0.139 | 0.139 | 0.139 | 0.417 |

XX 01 02 11 04 – Μελέτες και παροχή συμβουλών |

XX 01 02 11 05 - Πληροφορικά συστήματα |

2. Σύνολο άλλων δαπανών διαχείρισης (XX 01 02 11) | 0.350 | 0.352 | 0.357 | 1.059 |

3. Άλλες δαπάνες διοικητικής φύσης (να προσδιοριστούν και να αναφερθεί η σχετική γραμμή του προϋπολογισμού) |

Σύνολο διοικητικών δαπανών εκτός των ανθρώπινων πόρων και των συναφών δαπανών (που ΔΕΝ περιλαμβάνονται στο ποσό αναφοράς) | 0.350 | 0.352 | 0.357 | 1.059 |

Υπολογισμός – Άλλες διοικητικές δαπάνες μη περιλαμβανόμενες στο ποσό αναφοράς

20 διήμερες αποστολές, κατ’ ανώτατο όριο, με μέσο κόστος 750 ευρώ η κάθε μία ανά έτος = 30.000 ευρώ

6 διήμερες συνεδριάσεις με, κατά μέσο όρο, 30 συμμετέχοντες, με 1.044 ευρώ (860 ευρώ έξοδα ταξιδιού + 92 ευρώ ημερήσια αποζημίωση * 2 ημέρες) = 187.920 ευρώ

3 συνεδριάσεις της επιτροπής 860 ευρώ ανά συμμετέχοντα * 54 συμμετέχοντες (ετησίως) = 139.320 ευρώ

Οι αναγκαίοι ανθρώπινοι και διοικητικοί πόροι θα καλυφθούν από τα κονδύλια που είναι δυνατόν να διατεθούν στη διαχειρίστρια ΓΔ στο πλαίσιο της ετήσιας διαδικασίας, λαμβανομένων υπόψη των δημοσιονομικών περιορισμών.

8.2.7. Υλοποίηση – ανθρώπινο δυναμικό

Για τον υπολογισμό του απαιτούμενου ανθρώπινου δυναμικού έγιναν οι ακόλουθες αναλύσεις:

- Εντοπισμός των μηχανισμών υλοποίησης για την παράδοση των διαφόρων προϊόντων·

- Εντοπισμός των κύριων εκτενών κατηγοριών καθηκόντων που απαιτούνται από τους μηχανισμούς υλοποίησης·

- Προσδιορισμός του αριθμού επανάληψης ενός καθήκοντος κατά τη διάρκεια της δράσης·

- Εκτίμηση των απαιτήσεων σε προσωπικό, σε ισοδύναμα πλήρους απασχόλησης (ΙΠΑ) ανά καθήκον ανά έτος.

Συνοπτική περιγραφή των μηχανισμών υλοποίησης

Επιχειρησιακοί στόχοι | Προϊόν | Μηχανισμοί υλοποίησης |

1. Διευκόλυνση της παροχής υπηρεσιών παρέμβασης σε έκτακτη ανάγκη | 1.1. Ευρωπαϊκή υπηρεσία χαρτογράφησης για παρέμβαση σε έκτακτη ανάγκη | Προμήθειες για τη δημιουργία μιας ταχείας υπηρεσίας χαρτογράφησης κατ’ απαίτηση· άλλες χαρτογραφήσεις κατ’ απαίτηση που θα καλύπτουν διαφορετικές φάσεις του κύκλου παρέμβασης· χαρτογράφηση αναφοράς· επικύρωση και έλεγχος χαρτών· αρχειοθέτηση δεδομένων, λειτουργίες χαρακτηρισμού και διάδοσης. Διαχείριση της διαδικασίας προμηθειών. Παρακολούθηση της υπηρεσίας. Συντονισμός άλλων συναφών παρόχων υπηρεσιών. |

1.2. Ενσωμάτωση του προϊόντος για παρέμβαση σε έκτακτη ανάγκη | Πρόσκληση υποβολής προτάσεων για επιχορηγήσεις προς συναφείς ενότητες στον εν λόγω τομέα, με εστίαση σε συγκεκριμένες πληροφορίες για τελικούς χρήστες σε περιφερειακό επίπεδο, με βάση τα στοιχεία που διατίθενται σε επίπεδο ΕΕ. Διαχείριση της διαδικασίας της πρόσκλησης υποβολής προτάσεων. Παρακολούθηση της υλοποίησης των επιχορηγήσεων. Απαιτούμενος συντονισμός ανάμεσα στους διάφορους οργανισμούς πολιτικής προστασίας. |

2. Διευκόλυνση της παροχής υπηρεσιών παρακολούθησης της ξηράς | 2.1. Υπηρεσία περιοδικής χαρτογράφησης εδαφοκάλυψης | Δραστηριότητες σε ευρωπαϊκό επίπεδο: Προμήθειες για τη δημιουργία των ακόλουθων υπηρεσιών σε ευρωπαϊκό επίπεδο: προεπεξεργασία εικόνων· πρόσβαση σε δεδομένα αναφοράς· προϊόντα πολλαπλής εδαφοκάλυψης και αλλαγής της εδαφοκάλυψης· επικύρωση και έλεγχος χαρτών· αρχειοθέτηση δεδομένων, λειτουργίες χαρακτηρισμού και διάδοσης. Διαχείριση της διαδικασίας προμηθειών. Παρακολούθηση της υπηρεσίας. Συντονισμός άλλων συναφών παρόχων υπηρεσιών. Δραστηριότητες σε περιφερειακό επίπεδο: Πρόσκληση υποβολής προτάσεων για επιχορηγήσεις προς συναφείς ενότητες στον εν λόγω τομέα, με σκοπό την εξαγωγή ευρωπαϊκών προϊόντων από το συγκερασμό των απογραφών στα κράτη μέλη, με τη χρήση ενός κοινού αντικειμενοστρεφούς μοντέλου. Παρακολούθηση της υλοποίησης των επιχορηγήσεων. Απαιτούμενος συντονισμός μεταξύ των σχετικών οργανισμών. |

2.2. Δραστηριότητες δυναμικής παρακολούθησης της ξηράς | Προμήθειες για τη δημιουργία μιας υπηρεσίας για την παραγωγή, σε καθημερινή βάση, μιας δέσμης βιογεωφυσικών παραμέτρων σε πραγματικό χρόνο και σε παγκόσμιο επίπεδο. Διαχείριση της διαδικασίας προμηθειών. Παρακολούθηση της υπηρεσίας. Συντονισμός άλλων συναφών παρόχων υπηρεσιών. |

3. Υποστήριξη της χρήσης υπηρεσιών από τους χρήστες | 3. Μέτρα υποστήριξης της χρήσης επιχειρησιακών υπηρεσιών από τους χρήστες | Προμήθειες για τη δημιουργία μιας υπηρεσίας για την ενθάρρυνση της χρήσης των στοιχείων και πληροφοριών από τελικούς χρήστες, για την ενσωμάτωση των υπηρεσιών GMES στο συγκεκριμένο περιβάλλον του χρήστη και για τη ροή πληροφοριών. Διαχείριση της διαδικασίας προμηθειών. Παρακολούθηση της υπηρεσίας. Συντονισμός άλλων συναφών παρόχων υπηρεσιών. |

4. και 5. Παροχή χρηματοοικονομικής υποστήριξης για τη διαστημική συνιστώσα της GMES και την πρόσβαση σε δεδομένα | 4. Επιχειρήσεις ρουτίνας των «φρουρών» 1A, 2A και 3A[1], επιχειρήσεις του επίγειου δικτύου σχετικά με την πρόσβαση σε δεδομένα και συμφωνίες πρόσβασης σε δεδομένα με ιδιοκτήτες δεδομένων | Χρηματοδότηση για δραστηριότητες του ΕΟΔ, ενδεχομένως στο πλαίσιο κοινής διαχείρισης. Διαχείριση της συμφωνίας κοινής διαχείρισης. Προμήθεια επιτόπιων στοιχείων και διαχείριση της διαδικασίας προμήθειας. Παρακολούθηση των σχετικών δραστηριοτήτων. |

Απαιτούμενο ανθρώπινο δυναμικό ανά προϊόν και καθήκον

Προϊόν | Κατηγορία εκτενούς καθήκοντος | Αριθ. καθηκόντων | 2011 (ΙΠΑ) | 2012 (ΙΠΑ) | 2013 (ΙΠΑ) |

1.1. Ευρωπαϊκή υπηρεσία χαρτογράφησης για παρέμβαση σε έκτακτη ανάγκη | α) Προμήθεια: σχεδιασμός, δημοσίευση, αξιολόγηση και σύναψη σύμβασης | 1 | 1 |

β) Παρακολούθηση της συμβαλλόμενης υπηρεσίας χαρτογράφησης | 2 | 0.5 | 0.5 |

γ) Συντονισμός της ευρωπαϊκής χαρτογράφησης | 3 | 0.25 | 0.5 | 1 |

δ) Χρηματοοικονομική επεξεργασία και διοικητική παρακολούθηση της δραστηριότητας | 3 | 0.5 | 0.5 | 0.5 |

Σύνολο 1.1: | 1.75 | 1.5 | 2 |

1.2. Ενσωμάτωση του προϊόντος για παρέμβαση σε έκτακτη ανάγκη | α) Επιχορηγήσεις—Πρόσκληση υποβολής προτάσεων: σχεδιασμός, δημοσίευση, αξιολόγηση και σύναψη σύμβασης | 3 | 0.75 | 0.5 | 0.5 |

β) Παρακολούθηση των επιχορηγήσεων για συγκεκριμένες δραστηριότητες χαρτογράφησης | 15 | 0.25 | 1 | 1 |

γ) Συντονισμός τν συναφών φορέων σε ευρωπαϊκό επίπεδο | 3 | 0.5 | 0.5 | 0.5 |

δ) Χρηματοοικονομική επεξεργασία και διοικητική παρακολούθηση της δραστηριότητας | 15 | 1 | 1.5 | 1.5 |

Σύνολο 1.2: | 2.5 | 3.5 | 3.5 |

Σύνολο για τον στόχο 1: | 4.25 | 5 | 5.5 |

2.1. Υπηρεσία περιοδικής χαρτογράφησης εδαφοκάλυψης | α) Προμήθεια: σχεδιασμός, δημοσίευση, αξιολόγηση και σύναψη σύμβασης | 3 | 1 |

β) Παρακολούθηση των συμβαλλόμενων υπηρεσιών | 9 | 0.5 | 1 | 2 |

γ) Επιχορηγήσεις—Πρόσκληση υποβολής προτάσεων: σχεδιασμός, δημοσίευση, αξιολόγηση και σύναψη σύμβασης | 3 | 0.25 | 0.5 | 0.5 |

δ) Παρακολούθηση των επιχορηγήσεων | 9 | 0 | 0.5 | 0.5 |

ε) Συντονισμός τν συναφών φορέων σε ευρωπαϊκό επίπεδο | 3 | 0.5 | 0.5 | 0.5 |

στ) Χρηματοοικονομική επεξεργασία και διοικητική παρακολούθηση των προμηθειών και των επιχορηγήσεων για τη δραστηριότητα | 18 | 1.5 | 2.5 | 3 |

Σύνολο 2.1: | 3.75 | 5 | 6.5 |

2.2 Δραστηριότητες δυναμικής παρακολούθησης της ξηράς | α) Προμήθεια: σχεδιασμός, δημοσίευση, αξιολόγηση και σύναψη σύμβασης | 1 | 0.75 |

β) Παρακολούθηση των συμβαλλόμενων υπηρεσιών | 2 | 0.25 | 0.5 | 0.5 |

γ) Μέτρα διάδοσης και συνοδευτικά μέτρα | 3 | 0.75 | 0.75 |

δ) Χρηματοοικονομική επεξεργασία και διοικητική παρακολούθηση της δραστηριότητας | 3 | 0.75 | 0.75 | 0.75 |

Σύνολο 2.2: | 1.75 | 2 | 2 |

Σύνολο για τον στόχο 2: | 5.5 | 7 | 8.5 |

3. Αξιοποίηση επιχειρησιακών υπηρεσιών | α) Προμήθεια: σχεδιασμός, δημοσίευση, αξιολόγηση και σύναψη σύμβασης | 1 | 1 |

β) Παρακολούθηση των συμβαλλόμενων υπηρεσιών | 2 | 0.5 | 0.5 |

γ) Δραστηριότητες συντονισμού | 2 | 0.5 | 0.5 |

δ) Χρηματοοικονομική επεξεργασία και διοικητική παρακολούθηση της δραστηριότητας | 2 | 0.25 | 0.5 | 0.5 |

Σύνολο για τον στόχο 3 | 1.25 | 1.5 | 1.5 |

4. και 5 διαστημικές επιχειρήσεις GMES και πρόσβαση σε δεδομένα | α) Προπαρασκευή συμφωνίας κοινής διαχείρισης με τον ΕΟΔ | 1 | 1 |

β) Επιχειρησιακή εποπτεία της συμφωνίας | 3 | 1 | 1 |

γ) Συντονισμός σε εθνικό επίπεδο/επίπεδο κράτους μέλους | 3 | 0.5 | 0.5 |

δ) Διοικητική και δημοσιονομική παρακολούθηση της συμφωνίας | 3 | 0.5 | 0.5 |

Σύνολο για τους στόχους 4 και 5 | 1 | 2 | 2 |

Διαχείριση, συμβουλές εμπειρογνώμονα και γενικά έξοδα | α) Διαχείριση – Προϊστάμενος διοικητικής μονάδας | 3 | 1 | 1 | 1 |

β) Δημοσιονομικός συντονισμός | 3 | 0.5 | 0.5 | 0.5 |

γ) Νομικός σύμβουλος | 3 | 0.5 | 1 | 1 |

δ) Ειδικός σε θέματα διαστήματος | 3 | 1 | 1 | 1 |

ε) Διεπαφή χρηστών – άτομο επαφής | 3 | 1 | 1 | 1 |

στ) Γραμματεία | 3 | 2 | 2 | 2 |

Συνολικά γενικά έξοδα | 6 | 6.5 | 6.5 |

Συνολικό απαιτούμενο ανθρώπινο δυναμικό | 18 | 22 | 24 |

[1] Βλ. την ανακοίνωση με τίτλο «Παγκόσμια παρακολούθηση του περιβάλλοντος και της ασφάλειας (GMES):μέριμνα για έναν ασφαλέστερο πλανήτη», COM(2008) 748 της 12.11.2008, («η Ανακοίνωση του 2008»).

[2] Στο 6ΠΠ, η ΕΕ δαπάνησε 100 εκατ. ευρώ σε σχέδια του προγράμματος GMES, ενώ ο ΕΟΔ επένδυσε άλλα 100 εκατ. ευρώ σε σχέδια ενοτήτων υπηρεσιών του προγράμματος GMES. Στη θεματική ενότητα του διαστήματος του επιμέρους προγράμματος «Συνεργασία» του 7ΠΠ, η ΕΕ θα διαθέσει 430 εκατ. ευρώ για σχέδια υπηρεσιών του προγράμματος GMES και την προμήθεια δεδομένων για τις υπηρεσίες αυτές, μεταξύ του 2007 και του 2013. Ένα πρόσθετο ποσό 650 εκατ. ευρώ από την θεματική ενότητα του διαστήματος του 7ΠΠ θα διατεθεί για την ανάπτυξη της συνιστώσας «διάστημα» του προγράμματος GMES, που καλύπτει ποσό 2246 εκατ. ευρώ (υπό τις οικονομικές συνθήκες του 2008) συνολικά (περιλαμβανομένων κεφαλαίων από κράτη μέλη του ΕΟΔ).

[3] Ιδίως, τη στιγμή αυτή δεν είναι διαθέσιμη στους ευρωπαίους διαμορφωτές πολιτικής πληροφόρηση επαρκούς ποιότητας συγκεντρωμένη σε ευρωπαϊκό ή παγκόσμιο επίπεδο.

[4] Βλέπε απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου της 18ης Δεκεμβρίου 2006 σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007–2013).

[5] COM(2005) 565 τελικό της 10.11.2005.

[6] Σύμφωνα με το άρθρο 49 παράγραφος 6 στοιχείο β) του κανονισμού (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων , ΕΕ L 248 της 16.9.2002, σ.1.

[7] COM(2006)231 της 22.9.2006.

[8] Η σύμβαση του Aarhus της 25ης Ιουνίου 1998 για την πρόσβαση σε πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα παρέχει στον καθένα τα δικαιώματα να λαμβάνει γνώση της περιβαλλοντικής πληροφόρησης που κατέχουν οι δημόσιες αρχές («πρόσβαση σε περιβαλλοντική πληροφόρηση»), να συμμετέχει στη διαμόρφωση αποφάσεων που αφορούν το περιβάλλον και να εξετάζουν διαδικασίες για την αμφισβήτηση αποφάσεων δημόσιων φορέων που λαμβάνονται χωρίς να τηρούνται τα προαναφερθέντα δικαιώματα ή η περιβαλλοντική νομοθεσία γενικά («πρόσβαση στη δικαιοσύνη»).

[9] Βλ. επίσης το τμήμα 1.4.

[10] Υφιστάμενες διαστημικές αποστολές που θα παρέχουν δεδομένα για το πρόγραμμα GMES είναι μεταξύ άλλων οι Spot, TerraSAR-X, δορυφόροι EUMETSAT, CosmoSkymed, DMC Deimos, Ikonos, GeoEye, Quickbird και ENVISAT.

[11] Ο ΕΟΔ αναπτύσσει τη στιγμή αυτή πέντε αποστολές «Φρουρού» στο πλαίσιο της διαστημικής διάστασης του προγράμματος GMES.

[12] ΕΕ L 108 της 25.4.2007, σ. 1.

[13] Συμπεριλαμβάνονται ο ευρωπαϊκός οργανισμός περιβάλλοντος (ΕΟΠ) ο Ευρωπαϊκός Οργανισμός Ασφάλειας της Ναυσιπλοΐας (EMSA), το Δορυφορικό Κέντρο της Ευρωπαϊκής Ένωσης (ΔΚΕΕ), ο Ευρωπαϊκός Οργανισμός Άμυνας (ΕΟΑ) και ο Ευρωπαϊκός Οργανισμός για τη Διαχείριση της Επιχειρησιακής Συνεργασίας στα Εξωτερικά Σύνορα (FRONTEX)..

[14] Όπως περιγράφεται στην ανακοίνωση του 2008, η Επιτροπή θα συνεχίσει να διερευνά κατά πόσον η ανάπτυξη των ευκαιριών της αγοράς και των βασισμένων στο κόστος επιβαρύνσεων του χρήστη θα μπορούσε ενδεχόμενα να επιτρέψει τη μείωση της αναλογίας των δημοσίων επενδύσεων μετά το 2014.

[15] ΕΕ L 184 της 17.7.1999, σ. 23.

[16] ΕΕ C , , σ. .

[17] ΕΕ C , , σ. .

[18] ΕΕ C , , σ. .

[19] ΕΕ C , , σ. .

[20] OJ C 136, 20.6.2007, p. 1.

[21] ΕΕ L 26 της 6.8.2004, σ. 64.

[22] ΕΕ L 248 της 16.9.2002, σ. 1.

[23] ΕΕ L 412 της 30.12.2006, σ 1.

[24] COM(2008) 748 τελικό της 12.11.2008.

[25] ΕΕ L 108 της 25.4.2007, σ. 1.

[26] Προς ένα ενιαίο σύστημα πληροφοριών για το περιβάλλον (SEIS) (COM(2008) 46 τελικό).

[27] ΕΕ C 139 της 14.6.2006, σ. 1.

[28] ΕΕ L 184 της 17.7.1999, σ. 23.

[29] ΕΕ L 312 της 23.12.1995, σ. 1.

[30] ΕΕ L 292 της 15.11.1996, σ. 2.

[31] ΕΕ L 136 της 31.5.1999, σ. 1.

[32] ΕΕ L 357 της 31.12.2002, σ. 1.

[33] Διαχωριζόμενες πιστώσεις.

[34] Δαπάνες εκτός κεφαλαίου xx 01 του σχετικού τίτλου xx.

[35] Δαπάνες εντός κεφαλαίου xx 01 άλλου από των άρθρων xx 01 04 ή xx 01 05.

[36] Βλέπε σημεία 19 και 24 της διοργανικής συμφωνίας.

[37] Σύμφωνα με το άρθρο 49 παράγραφος 6 στοιχείο β) του Δημοσιονομικού Κανονισμού.

[38] Στο μέρος 1.1.2 των κοινοτικών στρατηγικών κατευθυντήριων γραμμών για τη συνοχή, για το 2007-2013, υπογραμμίζεται η ανάγκη ενίσχυσης διασύνδεσης της περιβαλλοντικής προστασίας και της ανάπτυξης και γίνεται ειδική μνεία στη GMES.

[39] Οι «φρουροί» είναι διαστημικές αποστολές που αναπτύσσονται στο πλαίσιο ενός προαιρετικού προγράμματος του ΕΟΔ (ESA) που συγχρηματοδοτείται από την ΕΕ.

[40] Εάν αναφέρονται περισσότερες μέθοδοι, να δοθούν συμπληρωματικές διευκρινίσεις στο τμήμα «Παρατηρήσεις» του παρόντος σημείου.

[41] Η δαπάνη ΔΕΝ περιλαμβάνεται στο ποσό αναφοράς.

[42] Η δαπάνη ΔΕΝ περιλαμβάνεται στο ποσό αναφοράς.

[43] Η δαπάνη περιλαμβάνεται στο ποσό αναφοράς.

[44] Να γίνει παραπομπή στο νομοθετικό δημοσιονομικό δελτίο που αφορά ειδικά τον (τους) εν λόγω εκτελεστικό (-ούς) οργανισμό (-ούς).

[45] Τεχνική και διοικητική υποστήριξη σχετικά με το συντονισμό των επιχορηγήσεων σε επίπεδο κρατών μελών για τη δραστηριότητα 1 και την παρακολούθηση της ξηράς.

[46] Να περιγραφεί το είδος της επιτροπής και η ομάδα στην οποία ανήκει